Sertai Agensi InsaProject, Stefano Lilipaly Digosipkan Berhijrah Ke Liga Malaysia

Pemain tengah berdarah kacukan Belanda-Indonesia, Stefano Lilipaly kuat digosipkan dengan penghijrahan ke Liga Malaysia. Gosip tersebut timbul selepas dia diumumkan secara rasmi menyertai agensi InsaProject Global Group, yang berpangkalan di Malaysia.

Agensi yang mempunyai kaitan dengan adik beradik Insa mengumumkan bintang Bali United yang berusia 30 tahun itu menjadi klien mereka menerusi satu makluman di laman sosial rasminya, dua hari lalu.

“Selamat datang ke InsaProject Global Group family Stefano Lilipaly.” tulis akaun laman sosial tersebut.

Gosip yang mengaitkannya ke Liga Malaysia dirancakkan lagi dengan makluman mengenai kontraknya bersama Bali United telah tamat pada penghujung tahun lalu. Tambahan pula, keberlangsungan saingan Liga Indonesia yang masih belum diputuskan secara rasmi menyebabkan Stefano kuat dikaitkan ke sini.

Pemain yang lahir di Kota Arnhem ini merupakan satu nama besar dalam arena bola sepak di Indonesia dengan menjadi taruhan utama buat Bali United dan skuad kebangsaan negaranya.

Walaupun mula menyertai skuad Serdatu Tridatu sekitar ogos 2017 namu Stefano sudah lama bermain bersama skuad Garuda dengan melakukan debut pada 14 ogos 2013 ketika menentang Filipina.

Stefano cukup dikenali sebagai seorang pemain yang memiliki work rate yang tinggi dan versatil. Selain itu, Stefano juga mampu memainkan beberapa peranan dan posisi lain disamping berkebolehan melakukan umpanan bijak buat rakan sepasukan dan menjaringkan gol.

“Kebiasaannya dia bermain sebagai nombor 10 iaitu pemain tengah menyerang (attacking midfielder) tetapi kadangkala boleh bermain sebagai pemain sayap kiri atau false 9, bergantung mengikut keadaan, work rate-nya merupakan antara yang terbaik di Indonesia.”

“Saya masih ingat ketika dia baru sahaja tiba di Indonesia, dia bermain sebagai playmaker, tetapi pada pendapat saya di Bali United mereka mempunyai Fadil Sausu, jurulatihnya menolaknya ke atas sedikit supaya dia boleh menjaringkan lebih banyak gol dan memberikan lebih banyak assist.” kongsi pengulas Liga Indonesia, Tio Prasetyo Utomo kepada Sukanz.

Difahamkan pemain ini membentuk gandingan yang cukup serasi bersama bekas penyerang Melaka United, Ilija Spasojevic dalam membentuk barisan serangan yang ampuh dalam kancah bola sepak Indonesia. Musim terbaiknya bersama Bali United hadir pada musim lalu apabila membantu pasukan tersebut merangkul kejuaraan Liga 1.

Sejak digosipkan berhijrah ke saingan Liga Malaysia, menjadi persoalan pasukan manakah yang akan ditujunya?

Di sini, kami menyenaraikan beberapa pasukan yang mungkin boleh disertainya berdasarkan kekosongan kuota pemain ASEAN atau ASIA yang belum diisi secara rasmi oleh pasukan di saingan Liga Super Malaysia.

Pertama sekali adalah pasukan Kedah, di mana pasukan ini masih belum mengisi kekosongan pemain berkuota ASEAN yang ditinggalkan oleh Shakir Hamzah. Bagaimanapun, kuota pemain tersebut hangat dikaitkan dengan pemain tengah skuad kebangsaan Singapura, Anumathan Kumar.

Yang keduanya adalah pasukan Perak yang masih mempunyai kekosongan kuota pemain ASIA. Kuota pemain ASEAN pula telah diisi dengan pertahanan skuad kebangsaan Singapura iaitu Shakir Hamzah yang dilepaskan oleh Kedah.

Ketiganya adalah Selangor yang masih mempunyai kekosongan kuota pemain ASIA setelah melepaskan khidmat Taylor Regan baru-baru ini. Kuota pemain ASEAN pula kekal dipertaruhkan ke atas pemain tengah bertahan dan pertahanan Singpura, Safuwan Baharudin.

Tidak dilupakan Pahang, Melaka, UiTM FC, Sabah dan Kuala Lumpur juga masih mempunyai kekosongan untuk slot kuota pemain import tersebut.

Manakala pasukan seperti Johor Darul Ta’zim (JDT), Terengganu FC dan Pulau Pinang sudah pasti tidak dapat disertai oleh Stefano memandangkan kuota pemain ASEAN/ASIA sudah diisi.

Petaling Jaya City (PJ City) FC pula mengambil keputusan untuk menggunakan sepenuhnya pemain-pemain tempatan.

Walaupun Stefano sendiri belum membuka mulut mengenai hala tuju yang seterusnya, terdapat kebarangkalian untuk dia menyertai mana-mana pasukan di atas. Pasukan manakah? Sama-sama kita nantikan.


Terbuka Jepun: Juara Dunia 2021 Singkir Juara Dunia 2022

Aaron Chia dan Soh Wooi Yik terpaksa akur tumpas kepada Takuro Hoki dan Yugo Kobayashi dalam pertemuan terbaru membabitkan kedua-dua pihak yang berlangsung di Terbuka Jepun 2023.

Gandingan Aaron-Wooi Yik yang muncul juara Kejohanan Dunia BWF 2021 mengalami kekalahan di tangan Hoki-Kobayashi merangkap juara Kejohanan Dunia BWF 2022 pada peringkat suku akhir, sebentar tadi.

Dalam pertarungan tersebut, Aaron-Wooi Yik bermula langkah kanan dengan mencatatkan kemenangan 21-10 pada set pertama.

Bagaimanapun, mereka terlepas peluang untuk menoktahkan kemaraan Hoki-Kobayashi pada set kedua apabila tumpas dengan skor 15-21 sekaligus mengheret pertarungan ke set penentuan.

DAIHATSU Japan Open 2023MD – QF             🇯🇵Takuro HOKI🏅10 21 21 🇯🇵Yugo KOBAYASHI🏅             🇲🇾Aaron CHIA21 15 16 🇲🇾SOH Wooi Yik

— BWFScore (@BWFScore) July 28, 2023

Pada set penentuan pula, Hoki-Kobayashi yang beraksi di hadapan majoriti penyokong sendiri berhasil meneruskan konsistensi persembahannya dan mengakhirinya dengan skor 21-16 sekaligus mengesahkan tempat ke peringkat separuh akhir Jelajah Dunia BWF Super 750 ini.

Untuk makluman semua, pertarungan melibatkan beregu yang menghuni ranking keempat dan kelima masing-masing ini mengambil masa sehingga satu jam dan lima minit sebelum menemui pemenangnya.

Pada masa yang sama, kekalahan Aaron-Wooi Yik ini juga menandakan tiada lagi kelibat wakil negara dalam saingan Terbuka Jepun edisi kali ini.

Semalam, Aaron-Wooi Yik menjadi wakil tunggal negara mara ke peringkat suku akhir selepas berjaya menundukkan pasangan Indonesia, Muhammad Shohibul Fikri dan Bagas Maulana.

Manakala enam lagi wakil negara lain yang terpaksa akur tumpas kepada lawan masing-masing di peringkat Pusingan 16.

Featured Image: Badminton Association of Malaysia


Terbuka Thailand: Pearly-Thinaah Buatkan Beregu No.1 Jepun Tersungkur Di Suku Akhir

Pasangan beregu wanita negara, Pearly Tan dan Thinaah Muralitharan mencipta kejutan menumpaskan beregu No.1 Jepun di peringkat suku akhir Terbuka Thailand 2022.

Lebih manis, kejutan ke atas Yuki Fukushima dan Sayaka Hirota merangkap beregu No.4 dunia itu dilakukan dengan bergaya menerusi kemenangan yang diraih secara “straight set”.

Pertarungan tersebut disudahkan oleh Pearly-Thinaah dengan pungutan mata 24-22 dan 21-12 dalam tempoh masa 43 minit permainan di atas gelanggang.

GR TOYOTA GAZOO RACING Thailand Open 2022WD – Quarter final          🇲🇾Pearly TAN🏅24 21 🇲🇾Muralitharan THINAAH🏅22 12 🇯🇵Yuki FUKUSHIMA          🇯🇵Sayaka HIROTA

🕗 in 43 minutes https://t.co/B1sBOsXgvZ

— BWFScore (@BWFScore) May 20, 2022

Kemenangan ini menjadikan rekod pertemuan melibatkan Pearly-Thinaah menentang Yuki-Sayaka di pentas antarabangsa menjadi seimbang dengan satu kemenangan masing-masing.

Selain itu, kemaraan Pearly-Thinaah ke pentas separuh akhir di kejohanan ini juga adalah yang pertama dalam kejohanan badminton individu, pada tahun ini.

Sementara itu, di peringkat separuh akhir nanti, Pearly-Thinaah akan berhadapan dengan satu lagi wakil Jepun iaitu Nami Matsuyama dan Chiharu Shida yang berada di ranking ketujuh dunia.

Featured Image: Badminton Association of Thailand


Pemain Sabah, Jackson Pertahanan Paling Mahal Liga Malaysia – Bernilai RM2.34 Juta

Pasukan berpangkalan di kepulauan Borneo, Sabah FC memiliki pertahanan termahal dalam saingan Liga Malaysia, setakat jendela perpindahan kali ini.

Ianya selepas skuad Sang Badak mengumumkan ketibaan pertahanan import baharu, Jackson de Souza menerusi pelbagai platform media sosialnya secara rasmi, semalam.

Menerusi portal informasi bola sepak antarabangsa, Transfermarkt, nilai pasaran pertahanan kelahiran Brazil yang berusia 31 tahun ini diletakkan pada harga RM2.34 juta.

✅ Jackson De Souza🩸31 Tahun🗺 Cuiaba, State of Mato Grosso 🇧🇷 📏 186m⚖ 77kg⚽ Pertahanan Tengah#sabahmajujaya #bangunlahbersatusemua pic.twitter.com/ITzCTV3Gfk

Sebagai perbandingan, nilai pasaran ini mengatasi pertahanan Selangor, Yazan Al-Arab serta pertahanan Johor Darul Ta’zim (JDT), La’vere Corbin-Ong yang berharga RM1.87 juta dan RM1.75 masing-masing selaku kedua dan ketiga termahal dalam kancah bola sepak tempatan.

Untuk makluman semua, pertahanan yang memiliki ketinggian 1.86 meter (m) ini datangnya daripada pasukan yang beraksi dalam saingan tertinggi bola sepak Brazil iaitu Serie A dimana pasukan terakhir yang disertainya ialah Fortaleza Esporte Clube.

Pemain yang turut mampu beraksi sebagai pertahanan kanan ini merupakan produk pasukan terkenal dari Brazil iaitu Sao Paulo. Sepanjang bergelar pemain profesional, Jackson hanya ‘mencari rezeki’ di negara sendiri dan Sabah menjadi pasukan luar negara yang pertama disertainya.

Dijangka Jackson akan menjadi taruhan utama pengendali Sabah, Datuk Ong Kim Swee di bahagian pertahanan dengan bakal digandingkan samada pertahanan Republik Korea, Park Tae-su atau pemain tempatan, Dominic Tan.


Juara All England 2021, Lee Zii Jia Hantar Surat Tinggalkan BAM

Juara Kejohanan Badminton Terbuka Seluruh England (All England) 2021, Lee Zii Jia dimaklumkan telah menghantar surat untuk meninggalkan badan induk badminton negara, Persatuan Badminton Malaysia (BAM).

Perkembangan mengejutkan mengenai jaguh badminton negara merangkap pemain perseorangan lelaki No.7 dunia ini disahkan sendiri oleh Presiden BAM, Tan Sri Norza Zakaria dan dikongsikan oleh akaun media sosial portal Bernama, pada hari ini.

Pemain perseorangan lelaki nombor satu negara, Lee Zii Jia hantar surat tinggalkan BAM, BAM umum keputusan Jumaat ini – Presiden BAM pic.twitter.com/eee3K0UdF9

Tindakan yang dilakukan oleh pemain berusia 23 tahun kelahiran Alor Setar, Kedah ini bermakna dia berhasrat untuk meneruskan karier badmintonnya selepas daripada ini secara bersendirian atau berstatus pemain bebas (independent).

Untuk makluman semua, sepanjang bernaung di bawah BAM, selain daripada juara Terbuka Seluruh England 2021, Zii Jia turut merangkul beberapa kejuaraan seperti pingat emas Sukan SEA 2019, Terbuka Chinese Taipei 2018 dan kejohanan Antarabangsa Poland 2017 di peringkat senior.

Featured Image: YONEX All England Open Badminton Championships


ACL 2021: Yoichiro Kakitani Seru Rakan Sepasukan Berhati-hati Dengan Kelebihan JDT

Pemain tengah menyerang (attacking midfielder) Nagoya Grampus, Yoichiro Kakitani menyeru rakan sepasukannya berhati-hati dengan kelebihan yang dimiliki oleh Johor Darul Ta’zim pada aksi pertama peringkat Kumpulan G, saingan Liga Juara-Juara AFC (ACL).

Menurut bekas pemain skuad kebangsaan Jepun ini, dia dan rakan sepasukannya telah menonton beberapa rakaman video corak permainan JDT. Kakitani, 31 tahun, merumuskan skuad Harimau Selatan mempunyai kelebihan daripada segi disiplin dan corak permainan berpasukan.

“Kami juga telah melihat rakaman video JDT dan mereka (dilihat) sangat berdisiplin dan serta bermain sebagai satu unit, jadi kami perlu berhati-hati dengan kelebihan yang mereka miliki,” katanya dipetik daripada laman AFC.

Sementara itu, skuad bimbingan Benjamin Mora perlu bersiap sedia mempertajamkan bahagian serangan sekiranya ingin menembusi gawang pasukan yang menduduki tangga kedua J.League ini.

Hal ini kerana Nagoya antara pasukan yang memiliki benteng pertahanan yang ampuh. Statistik menunjukkan mereka hanya mencatatkan bolos sebanyak 13 gol sahaja dalam 20 aksi J.League yang telah dilalui mereka setakat ini.

Angka ini merupakan yang kedua terendah dalam saingan divisyen satu di negara matahari terbit tersebut.

Musim lalu, mereka menjadi pasukan yang paling liat gawangnya untuk ditembusi dengan hanya melepaskan 28 – terendah dalam saingan J.League 2020.

Semua rekod ini hasil daripada mereka mempertaruhkan bekas penjaga gol Borussia Dortmund, Mitchell Langerak di hadapan gawang mereka semenjak tahun 2018.

Untuk makluman, perlawanan di antara Nagoya Grampus menentang JDT akan berlangsung pada hari esok dengan sepak mula dijadualkan pada jam 10 malam waktu Malaysia.


Video: Umpanan ‘Manis’ Pemain JDT, Syahrian Abimanyu Bikin Thailand Tersentak

Satu kejutan diberikan oleh skuad kebangsaan Indonesia apabila mereka tampil mengikat Thailand dengan keputusan 2-2 dalam aksi kelayakan Piala Dunia 2022/Piala Asia 2023, awal pagi tadi.

Pemain muda Johor Darul Ta’zim (JDT), Syahrian Abimanyu mencuri tumpuan dalam perlawanan tersebut apabila dia terlibat sebagai arkitek kepada jaringan penyamaan skuad Garuda pada minit ke-39.

Umpan ciamik dari Abi dengan manis diselesaikan oleh Kadek Agung!#KitaGaruda#MeraihImpian#TimnasDay https://t.co/s99fzJ7WOf pic.twitter.com/ba2HMr06Z0

Pada ketika itu, pemain yang terkenal dengan panggilan Abi ini membuat satu hantaran jauh ala-ala Andrea Pirlo yang membelah barisan pertahanan skuad Gajah Perang sebelum disudahkan dengan cemerlang Kadek Agung di dalam kotak penalti.

Baca: Syahrian Abimanyu Pemain No.6 Dengan Kebolehan Hantaran Jauh Persis Pirlo

Jaringan tersebut menjadikan keputusan semasa 1-1 pada masa tersebut. Rata-rata pemain Thailand yang dibimbing oleh Akira Nishino hanya mampu mengeluh kecewa melihat mereka bolos kepada gerakan sebegitu.

Bersambung babak kedua, Thailand sekali lagi berhasil mendahului di hadapan menerusi satu tandukan oleh penyerangnya, Adisak Kraisorn pada minit ke-50.

Bagaimanapun, pendahuluan tersebut hanya bertahan selama 10 minit sahaja sebelum bekas pemain Selangor, Evan Dimas sekali lagi menyamakan kedudukan buat Indonesia.

Kedudukan 2-2 kekal sehingga ke wisel penamat ditiup oleh pengadil perlawanan. Keputusan seri ini turut memberikan mata pertama buat Indonesia dalam aksi kelayakan kali ini.

Anda boleh menonton umpanan cantik oleh Syahrian Abimanyu dan highlight perlawanan Thailand menentang Indonesia pada pautan video di bawah:


Penolong Ketua Jurulatih, Nenad Bacina Tinggalkan KL City

Barisan kejurulatihan skuad berpangkalan di ibu kota, Kuala Lumpur City FC (KL City) mengalami sedikit perubahan menjelang saingan baharu pada tahun hadapan.

Seperti sedia maklum, Ketua Pegawai Eksekutif (CEO) KL City, Stanley Bernard telah mengesahkan Bojan Hodak, 51 tahun, dari Croatia kekal sebagai ketua jurulatih skuad berjulukan The City Boys, pada musim hadapan.

Namun begitu, penolong ketua jurulatihnya yang juga berusia 51 tahun serta dari Croatia, Nenad Bacina tidak lagi bersama KL City pada musim hadapan.

Perkembangan mengejutkan itu hadir selepas Nenad memuat naik satu hantaran di laman sosialnya mengumumkan perpisahan dengan KL City.

A post shared by Nenad Baćina (@nenadbacina)

“Setiap kisah ada pengakhirannya yang tersendiri dan termasuk kisah dongeng yang hebat ini. Dua tahun pelbagai memori, saat gembira dan sedih serta pencapaian yang besar menuju ke pengakhirannya.

“Saya ingin mengucapkan terima kasih kepada pihak pengurusan, para pegawai kejurulatihan, para pemain dan peminat untuk perjalanan luar biasa ini,” tulisnya dalam hantaran itu.

Untuk makluman, ini bukan sahaja menjadi perpisahan Nenad bersama KL City selepas dua tahun.

Ini juga menjadi penamat kerjasama antara Nenad dan Bojan selepas lapan tahun bersama.

Sebagai rekod, gandingan Bojan dan Nenad bermula dari tahun 2014 ketika di berkhidmat di Johor Darul Ta’zim (JDT).

Gandingan dua individu ini berterusan dengan disusuli penyertaan Bojan ke beberapa pasukan lain seperti Pulau Pinang, skuad Malaysia bawah 19 tahun dan PSM Makassar.

Dalam hantaran tersebut, Nenad tidak berkongsikan sebarang hala tujunya selepas mengumumkan meninggalkan skuad KL City ini.

Namun dengan Nenad memiliki lesen kejurulatihan Pro UEFA serta menjadi antara watak penting dalam membantu mengemudi KL City mara ke akhir Piala AFC 2022, tidak mustahil Nenad melebarkan kariernya dengan menjadi ketua jurulatih bagi mana-mana pasukan dalam saingan Liga Malaysia atau luar negara.

Featured Image: Kuala Lumpur City


Jodoh Graham Potter & Chelsea Berakhir Selepas Tujuh Bulan

Jurulatih kelahiran England, Graham Potter kini tidak lagi berperanan sebagai pengendali bagi skuad berpangkalan di London yang beraksi dalam kancah Liga Perdana Inggeris (EPL) iaitu Chelsea.

Ini berikutan Chelsea menerusi satu makluman mengejutkan di laman sesawangnya pada awal pagi tadi mengesahkan jurulatih berusia 47 tahun terbabit sudah meninggalkan kelab berjulukan The Blues.

Pemergian Potter ini hadir kira-kira 24 jam selepas Chelsea tumpas 0-2 kepada Aston Villa di lamannya sendiri, Stamford Bridge pada aksi minggu ke-29 EPL serta hampir tujuh bulan berkhidmat secara keseluruhan.

— Chelsea FC (@ChelseaFC) April 2, 2023

Untuk makluman semua, Potter yang sebelum ini merupakan ketua jurulatih Brighton & Hove Albion dilantik sebagai pengendali Chelsea pada awal September lalu dengan kontrak selama lima tahun bagi menggantikan Thomas Tuchel.

Antara pencapaian terbaiknya ketika bersama Chelsea adalah membawa kelab ini ke peringkat suku akhir Liga Juara-Juara UEFA (UCL) pada musim ini.

Bagaimanapun, pencapaian Chelsea dalam saingan EPL tidak begitu memberangsangkan dengan sekadar menghuni kelompok 10 terbawah selepas mengharungi 28 perlawanan.

Sementara itu, dalam makluman yang sama turut mengumumkan Bruno Saltor diangkat sebagai ketua jurulatih sementara Chelsea bagi menghadapi baki saingan musim ini.


Piala Asia 2023: Klinsmann Teruja Bakal Menentang Skuad Harimau Malaya

Usai sahaja Majlis Undian Piala Asia 2023 yang berlangsung di Katara Opera House, Qatar, ketua jurulatih skuad kebangsaan Republik Korea, Jurgen Klinsmann menyatakan keterujaannya untuk bermain menentang skuad Harimau Malaya di kejohanan Piala Asia yang akan berlangsung pada Januari 2024 kelak.

Berkata kepada laman sesawang AFC, difahamkan, keterujaan jurulatih kelahiran Jerman berusia 58 tahun itu hadir ekoran skuad Harimau Malaya pada ketika ini dibimbing oleh jurulatih kelahiran Korea iaitu Kim Pan-gon.

Selain Harimau Malaya atau Malaysia, Korea juga akan bertemu dua pasukan dari rantau asia barat iaitu Jordan dan Bahrain setelah diundi dalam Kumpulan E, semalam.

How far will Jurgen Klinsmann take 🇰🇷 Korea Republic at #AsianCup2023 🤔 pic.twitter.com/Qv3SJYYIB1

— #AsianCup2023 (@afcasiancup) May 11, 2023

Untuk makluman semua, Piala Asia edisi ke-18 yang akan berlangsung di Qatar ini menjadi kejohanan utama yang pertamanya sejak diperkenalkan sebagai ketua jurulatih Republik Korea atau Taeguk Warriors kepada umum pada awal Mac lalu.

Dalam temu ramah pertamanya setelah diperkenalkan sebagai ketua jurulatih Korea, Klinsmann menetapkan sasaran untuk membimbing Korea menjuarai Piala Asia 2023 sekaligus menamatkan kemarau lebih 60 tahun saingan itu. Sebagai rekod, kali terakhir Korea menjulang trofi Piala Asia adalah pada edisi 1960.

Sementara itu, Pan-gon pula menganggap Malaysia berada dalam kumpulan yang sukar dengan ketiga-tiga pasukan tersebut merupakan lawan yang sangat kuat dan dihormati.

Namun begitu, bekas Naib Presiden Persatuan Bola Sepak Korea (KFA) ini berkata akan cuba untuk memberikan cabaran dengan kemampuan terbaik dimiliki skuad Harimau Malaya untuk melepasi peringkat kumpulan dan mara ke Pusingan 16.

🇰🇷 Korea Republic🇲🇾 Malaysia🇯🇴 Jordan🇧🇭 Bahrain

Featured Image: Football Association of Malaysia & AFC


Kedudukan No.4 Liga Super Kejayaan Atau Kegagalan? – Nafuzi Serah Kepada Semua Untuk Menilai

Ketua jurulatih Terengganu FC, Nafuzi Zain menyerahkan kepada semua individu untuk menilai samada pencapaian menamatkan saingan Liga Super di kedudukan ke-4 sebagai kejayaan atau kegagalan.

Jurulatih tempatan berusia 42 tahun itu membimbing pasukannya dengan agak ‘garang’ untuk mendominasi kelompok tiga teratas liga sehingga 20 perlawanan musim ini.

Bagaimanapun kedudukan tersebut, yang juga merupakan pencapaian Terengganu pada musim 2020 tidak dapat dipertahankan dan pasukan berpangkalan di pantai timur ini terpaksa berpuas hati di tangga ke-4 Liga Super 2021.

“Kejayaan atau kegagalan itu adalah pandangan masing-masing, sesiapa boleh berfikir sendiri dengan pasukan Terengganu,

“Nilaikan sendiri pasukan Terengganu dibandingkan dengan pasukan yang lain dari segi prestasi, permainan dan statistik dalam semusim.

“Tahun lepas nombor 3 dan tahun ini nombor 4, kita hanya jatuh satu (kedudukan) sahaja tetapi (sedikit) berbeza kerana musim lalu kita hanya bermain 11 perlawanan,” katanya dalam sidang media selepas perlawanan menentang Penang.

Terengganu terlepas peluang untuk menamatkan saingan Liga Super dalam kelompok tiga teratas selepas hanya mencatatkan keputusan seri 2-2 walaupun berhadapan skuad kendalian Tomas Trucha yang terpaksa beraksi dengan 10 orang pemain di Stadium Bandaraya pada perlawanan terakhir liga, semalam.

Kekalahan dalam tiga perlawanan terakhir, menentang Johor Darul Ta’zim, Kuala Lumpur City dan Kedah Darul Aman sebelum ini juga salah satu faktor yang menyebabkan Terengganu tergelincir daripada kelompok tersebut.

Sementara itu, bercakap mengenai sasaran bagi saingan Piala Malaysia yang akan berlangsung tidak lama lagi, Nafuzi mensasarkan untuk berada dalam kelompok 4 pasukan terbaik atau bahasa mudahnya, mara ke saingan separuh akhir.


Piala Dunia: Ghana Serap Serangan Bertali Arus Korea, Pertahan 3 Mata

Pasukan dari benua afrika, Ghana memastikan tiga mata menjadi milik mutlaknya dalam perlawanan kedua peringkat Kumpulan H selepas mencatatkan kemenangan 3-2 ke atas Korea.

Tiga mata itu dikutip selepas Ghana berhempas-pulas menahan asakan bertali arus skuad bimbingan Paulo Bento selepas berjaya mendahului dengan skor 3-2 bermula minit 68’ hasil jaringan Mohammed Kudus.

Sebelum itu, Ghana terlebih dahulu mendahului 2-0 hasil jaringan Mohammed Salisu dan Mohammed Kudus pada babak pertama, minit 24’ dan 34’ masing-masing.

Memasuki babak kedua, penyerang skuad berjulukan Taeguk Warriors, Cho Gue-sung berhasil meledak dua jaringan pada minit 58’ dan 61’ untuk mengikat seketika Ghana pada ketika itu.

Bermula saat itu, Korea yang diketuai oleh Son Heung-min mengasak Ghana bertubi-tubi untuk mencari gol penyamaan ketiga bagi mendapatkan sekurang-kurangnya satu mata daripada perlawanan ini.

Namun begitu, kekentalan Ghana bertahan secara berpasukan serta ketangkasan penjaga golnya, Lawrence Ati-Zigi menepis segala percubaan tepat yang datang ke gawangnya memastikan Ghana dapat menutup pertarungan ini dengan kemenangan.

Hasil daripada kemenangan ini, Ghana dapat menghuni tangga kedua Kumpulan H buat seketika. Manakala Korea pula terperosok di kedudukan terbawah.

Featured Image: FIFA World Cup


Nafuzi Zain Jurulatih Yang Tidak Malas & Selalu Bertanya, Puji Irfan Bakti

Prestasi Nafuzi Zain selaku ketua jurulatih Terengganu FC sejak pertengahan 2019 sehingga kini menjadi kebanggaan dan diberikan pujian oleh bekas bosnya, Irfan Bakti Abu Salim.

Irfan yang kini merupakan ketua jurulatih Kuching City FC menyatakan pasukan Terengganu bimbingan Nafuzi pada ketika boleh diletakkan hampir sebaris dengan juara Liga Super 2021, Johor Darul Ta’zim (JDT).

Persembahan semasa pula memperlihatkan Nafuzi berhasil mengemudi Terengganu mendapatkan tiket ke peringkat suku akhir Piala Malaysia dengan lebih awal pada musim ini.

Berdasarkan kepada prestasi tersebut, Irfan meramalkan skuad Hitam Putih itu tidak mempunyai masalah untuk mara ke peringkat separuh akhir.

Baca: Irfan Bakti Berpandangan Nafuzi Perlu Kekal Bimbing Terengganu Tahun 2022

“Sudah tentu saya berbangga apatah lagi Terengganu sekarang sudah menjadi salah satu pasukan elit di negara kita yang kita boleh katakan hampir menyamai JDT (Johor Darul Ta’zim).

“Sekarang mereka dah layak ke suku akhir, jadi saya rasa tiada masalah mereka nak ke separuh akhir pula dan saya berbangga dengan apa yang dilakukan oleh Nafuzi selepas tiga tahun pernah menjadi pembantu saya.

“Bagi saya, dia merupakan jurulatih muda yang tidak malas dan selalu bertanya kalau ada masalah, dan malam ini kami bertemu buat kali kedua, sudah pasti ia akan menjadi pertembungan menarik”, jelasnya.

Sebagai tambahan, peluang buat Terengganu untuk mara ke pentas akhir Piala Malaysia pada tahun ini bukanlah sesuatu yang mustahil menurut jurulatih berusia 70 tahun ini.

Untuk makluman semua, Irfan sendiri yang merupakan ketua jurulatih skuad berpangkalan di pantai timur ini pada musim 2010-2011 serta 2017-2019 pernah mengemudi Terengganu ke pentas akhir Piala Malaysia sebanyak dua kali.

Kali pertama dilakukannya pada tahun 2011 menentang Negeri Sembilan dan kali kedua pula diulanginya pada tahun 2018 menentang Perak.

Featured Image: Malaysian Football League


Ng Tze Yong Kalahkan Pemain India Untuk Rangkul Kejuaraan Belgian International 2021

Pemain muda perseorangan lelaki negara, Ng Tze Yong, 21 tahun, berhasil menambah koleksi kejuaraan dalam karier badmintonnya selepas mengalahkan pemain India, Ajay Jayaram dalam satu perlawanan akhir, semalam.

Dalam perlawanan tersebut, Tze Yong berjaya merekodkan kemenangan secara ‘straight set’ ke atas Ajay dengan pungutan mata 21-14 dan 21-14 untuk dinobatkan selaku juara Belgian International 2021.

Sebelum itu, Tze Yong yang berada di ranking ke-74 dunia mara ke pentas perlawanan akhir dengan menumpaskan Yusuke Onodera (Jepun), Lucas Clearbout (Perancis), Ade Resky Dwicahyo (Azerbaijan) dan Victor Svendsen (Denmark).

Untuk makluman semua, ini merupakan kemenangan kedua yang diraih oleh Tze Yong pada tahun ini. Bulan Mac lalu, Tze Yong merangkul kejuaraan pertamanya iaitu Terbuka Poland.

Sebagai tambahan, dengan kemenangan yang diraih dalam kejohanan Belgian International ini, dijangka kedudukan Tze Yong dalam ranking dunia akan terus mencatatkan peningkatan pada kemaskini berikutnya pada minggu hadapan.

Featured Image: Badminton World Federation


All England 2023: Yew Sin-Ee Yi Jumpa Juara Edisi Lalu Di Pusingan 16

Beregu lelaki No.2 tanah air, Ong Yew Sin dan Teo Ee Yi berhasil melepasi ujian awal dengan menumpaskan lawannya Pusingan 32 di Kejohanan Badminton Terbuka Seluruh England (All England) 2023 sekaligus mara ke Pusingan 16.

Lawan yang dihadapi mereka adalah pemenang pingat emas Sukan Olimpik 2020 dari Taiwan iaitu Lee Yang dan Wang Chi-lin.

Yew Sin-Ee Yi berhasil menumpaskan pasangan yang menghuni ranking ke-17 dunia itu menerusi tiga set permainan yang berkesudahan dengan skor 12-21, 21-16 dan 21-18 dalam tempoh masa hampir satu jam permainan.

YONEX All England Open Badminton Championships 2023MD – R32             🇲🇾ONG Yew Sin🏅12 21 21 🇲🇾TEO Ee Yi🏅             LEE Yang21 16 18 WANG Chi-Lin

— BWFScore (@BWFScore) March 14, 2023

Sementara itu, di Pusingan 16 kelak, Yew Sin-Ee Yi merangkap pilihan kelapan kejohanan akan membuat perhitungan dengan juara bertahan dari Indonesia, Muhammad Shohibul Fikri dan Bagas Maulana bagi merebut tempat di peringkat suku akhir.

Shohibul-Bagas mengesahkan kemaraan ke Pusingan 16 selepas menundukkan wakil Korea, Kim Gi-jung dan Kim Sa-rang. Beregu No.4 Indonesia ini menumpaskan lawannya menerusi tiga set permainan dengan pungutan mata 21-15, 13-21 dan 21-16 dalam waktu permainan yang hampir menjangkau satu jam.

YONEX All England Open Badminton Championships 2023MD – R32             🇮🇩Muhammad Shohibul FIKRI🏅21 13 21 🇮🇩Bagas MAULANA🏅             🇰🇷KIM Gi Jung15 21 16 🇰🇷KIM Sa Rang

— BWFScore (@BWFScore) March 14, 2023

Melihatkan rekod pertemuan, Yew Sin-Ee Yi dan Shohibul-Bagas hanya pernah bertemu sebanyak satu kali sahaja setakat ini di pentas antarabangsa.

Menariknya, pertemuan terbabit berlangsung dalam kejohanan All England edisi lalu di peringkat yang sama iaitu Pusingan 16 dimana kemenangan berpihak kepada Shohibul-Bagas menerusi skor 24-22, 13-21 dan 21-17.

Featured Image: Badminton Association of Malaysia & Badminton Indonesia


Pemain Tengah, Christian Eriksen Pulang Ke Inter Milan Buat Pertama Kali

Kejohanan Euro 2020 baru-baru ini menyaksikan satu kejutan apabila pemain tengah Denmark dan Inter Milan, Christian Eriksen jatuh pengsan semasa turun beraksi menentang Finland, pada perlawanan peringkat Kumpulan B.

Difahamkan, pada ketika itu, Eriksen mengalami ‘cardiac arrest’ sekaligus menyebabkan dia tidak menyedarkan diri di tepi padang sebelum dibantu oleh paramedik untuk memberikan bantuan kecemasan.

Euro 2020: Eriksen Jatuh Pengsan Ketika Menentang FinlandLink: https://t.co/32oH3nmjSk pic.twitter.com/OuNOESK1os

Selepas daripada kejadian tersebut, pemain berusia 29 tahun ini dimasukkan pendetak jantung dan tidak meneruskan saingan Euro 2020 bersama Denmark.

Beberapa hari lalu, Inter menerusi kenyataan rasminya memaklumkan Eriksen kembali buat pertama kali sejak insiden tersebut ke Pusat Latihan Sunning yang terletak di Appiano Gentile, Itali.

📄 | STATEMENTChristian Eriksen in Appiano: meeting with team-mates and update on condition 👇https://t.co/RtYU5OatHU

“Pemain Denmark itu telah bertemu dengan Pengarah Kelab, jurulatih, rakan sepasukan dan semua staf yang hadir.

“Eriksen berada dalam keadaan yang sihat serta keadaan fizikal dan mentalnya baik.” tulis kenyataan rasmi kelab yang terkenal dengan julukan The Nerazzurri itu.

Bagaimanapun, berdasarkan kepada makluman tambahan kelab, kelibat Eriksen bersama Inter Milan dalam saingan Serie A tidak dapat dilihat dalam masa yang terdekat.

Hal ini kerana Eriksen akan meneruskan program pemulihan yang telah dirancang oleh para doktor Denmark di Copenhagen. Sementara itu, staf perubatan Inter akan diberikan makluman dan perkembangan sepanjang proses tersebut.


BAC 2023: Yew Sin-Ee Yi Ulangi Pencapaian Aaron-Wooi Yik Tahun Lalu

Beregu lelaki No.2 tanah air, Ong Yew Sin dan Teo Ee Yi kempunan untuk bergelar juara di Kejohanan Badminton Asia (BAC) 2023 dan terpaksa berpuas hati muncul naib juara apabila tumpas dalam perlawanan akhir, sebentar tadi.

Gandingan yang bergerak secara bebas (independent) itu tumpas perlawanan tersebut di tangan wakil India yang menghuni ranking keenam dunia, Satwiksairaj Rankireddy dan Chirag Shetty menerusi tiga set permainan yang berkesudahan dengan skor 21-16, 17-21 dan 19-21 dalam tempoh masa lebih satu jam permainan.

FINAL#IND🇮🇳 Satwiksairaj Rankireddy-Chirag Shetty(6) def. #MAS🇲🇾 Ong Yew Sin-Teo Ee Yi(8)  16-21 21-17 21-19

OngTeo end their determined campaign with a runner-up finish in the final. Well done, keep going bros! #SudirmanCup2023 🔜 pic.twitter.com/0T1fjyWtR6

— BAM (@BA_Malaysia) April 30, 2023

Sebelum bermulanya perlawanan ini, rekod pertemuan lalu menyaksikan Yew Sin-Ee Yi dan Satwiksairaj-Chirag terikat dengan tiga kemenangan masing-masing daripada enam pertemuan secara keseluruhan di pentas antarabangsa.

Kekalahan pada hari ini menjadi Satwiksairaj-Chirag mendahului rekod pertemuan ke atas Yew Sin-Ee Yi dengan empat kemenangan daripada tujuh pertemuan secara keseluruhan.

Dukacitanya, kekalahan ini membuatkan Yew Sin-Ee Yi kemarau kejuaraan selama lebih tiga tahun terus berpanjangan.

Untuk makluman, kali terakhir Yew Sin-Ee Yi merangkul kejuaraan adalah dalam saingan Princess Sirivannavari Thailand Masters pada awal tahun 2020.

Pada masa yang sama, gelaran naib juara yang diraih Yew Sin-Ee Yi pada hari ini menjadikan mereka menyamai pencapaian beregu lelaki utama negara, Aaron Chia dan Soh Wooi Yik yang muncul naib juara BAC pada edisi tahun lalu.

Featured Image: Badminton Association of Malaysia


RTM Penyiar Rasmi Sukan Olimpik Musim Sejuk 2022

Stesen penyiaran milik kerajaan, Radio Televisyen Malaysia (RTM) menjadi penyiar rasmi bagi Sukan Olimpik Musim Sejuk 2022 yang diadakan di Beijing, China.

Menurut laporan Bernama, RTM akan membawakan siaran langsung temasya berkenaan bermula dengan upacara perasmian pada 4hb Februari di saluran TV2, Sukan RTM, 111 Myfreeview serta laman sesawang RTMklik pada jam 7.55 malam.

Untuk makluman semua, temasya pada kali ini akan disertai oleh dua atlet luncur salji negara iaitu Jeffrey Webb, 23 tahun (kategori slalom lelaki) dan Aruwin Idami Salehhuddin, 17 tahun (kategori slalom dan giant slalom wanita).

Selain itu, RTM menerusi saluran Sukan RTM akan menyiarkan tiga sesi laporan harian (9 pagi-12 tengah hari, 2-5 petang dan 8-10 malam) serta rangkuman harian (8 pagi-10 malam) setiap hari sepanjang berlangsungnya temasya tersebut.

Temasya ini akan berlangsung dalam tempoh hampir tiga minggu dengan upacara penutupnya akan berlangsung pada 20 Februari kelak.

Sebagai tambahan, RTM turut muncul selaku penyiar rasmi bagi edisi yang lalu, Sukan Olimpik Musim Sejuk 2018 yang berlangsung di Pyeongchang, Republik Korea.


Bekas Penjaga Gol Man Utd Keluar Dari Persaraan Bantu Kelab Ryan Reynolds

Bekas penjaga gol Manchester United (Man Utd), Ben Foster keluar dari persaraan bagi membantu kelab milik bintang Hollywood, Ryan Reynolds dan Rob McElhenney iaitu Wrexham AFC. Penjaga gol berusia 40 tahun itu turun beraksi dalam perlawanan perebutan takhta Liga Nasional Vanarama menentang Notts County.

Dalam perlawanan tersebut, Foster telah menjadi wira buat The Red Dragons apabila berjaya menyelamatkan sepakan penalti Cedwyn Scott pada minit ke-96 sekaligus memastikan kemenangan dengan keputusan 3-2.

Menurut laporan BBC, Foster mengatakan aksi penyelamatan tersebut merupakan pengalaman pertama dalam tempoh 40 tahun hidupnya.

“Saya tidak pernah melakukannya sebelum ini. Saya tidak pernah menyelamatkan penalti saat akhir untuk memenangi perlawanan. Jadi itu hanya membuktikan keputusan saya tepat untuk keluar (dari persaraan) dan terus bermain.” ujar Foster kepada wartawan.

— Wrexham AFC (@Wrexham_AFC) April 10, 2023

Bekas penjaga gol England itu mengumumkan persaraannya pada September 2022 menerusi saluran Youtube miliknya, The Cycling GK.  Pengumuman itu hadir selepas pemain itu tidak lagi bersama Watford dan menolak tawaran Newcastle United.

Bagaimanapun, Foster keluar daripada persaraannya pada Mac 2023 bagi menyertai Wrexham, kelab yang pernah disertainya secara pinjaman daripada Stoke City pada musim 2005/06 dalam misi memenangi liga bersama pasukan itu.

Sebagai tambahan, Wrexham kini berada di puncak liga dengan 103 mata. Mereka mendahului sebanyak 3 mata dengan berkelebihan 1 perlawanan berbanding penghuni tangga kedua liga, Notts County.

Untuk makluman, hanya juara Liga Nasional Vanarama akan mendapat slot automatik ke EFL League Two. Manakala, pasukan di tangga kedua hingga ketujuh liga akan beraksi dalam perlawanan play-off bagi mengejar satu lagi slot promosi ke liga divisyen keempat England.


Terbuka Malaysia: Tang Jie-Valeree Cipta Kejutan Sisih Beregu No.16 Dunia

Beregu campuran negara, Chen Tang Jie dan Valeree Siow yang menghuni ranking ke-209 dunia mencipta kejutan di Pusingan 32 Terbuka Malaysia 2022.

Pasangan yang mula bergandingan sejak saingan Indonesia Masters pada awal Jun lalu mencipta kejutan dengan menyisihkan beregu Jepun yang berada di ranking ke-16 dunia, Yuki Kaneko dan Misaki Matsutomo.

Dalam perlawanan yang berlangsung di Gelanggang 1, Axiata Arena itu, Tang Jie-Valeree berjaya merekodkan kemenangan dengan skor yang berkesudahan 21-16, 14-21 dan 21-10.

PETRONAS Malaysia Open 2022XD – Round of 32               🇲🇾Tang Jie CHEN🏅21 14 21 🇲🇾Valeree SIOW🏅16 21 10 🇯🇵Yuki KANEKO               🇯🇵Misaki MATSUTOMO

🕗 in 54 minutes https://t.co/Jv4zmZmbiR

— BWFScore (@BWFScore) June 29, 2022

Untuk makluman semua, pertarungan sulung melibatkan kedua-dua pasangan ini tadi berlangsung hampir satu jam permainan.

Dengan kemenangan ini, Tang Jie-Valeree dapat menempah tiket ke Pusingan 16 di saingan berstatus Jelajah Dunia Super 750 BWF ini.

Di peringkat ini, mereka akan bertemu samada beregu senegara yang berada di ranking ke-183, Hoo Pang Ron dan Toh Ee Wei atau beregu China yang menghuni ranking No.1 dunia, Zheng Si Wei dan Huang Ya Qiong.

Featured Image: Badminton Association of Malaysia


Le Tour de Langkawi Berlangsung Jun Nanti – Berstatus UCI ProSeries

Setelah tertangguh selama dua tahun, perlumbaan berbasikal lebuh raya, Le Tour de Langkawi (LTdL) edisi ke-26 bakal dilangsungkan bermula 11 hingga 18 Jun kelak.

Perkara tersebut dimaklumkan sendiri oleh Menteri Belia dan Sukan, Dato’ Seri Ahmad Faizal Azumu sepertimana dikongsikan di platform media sosial milik Kementerian Belia dan Sukan, KBSMalaysia, semalam.

Dimaklumkan, perlumbaan itu berstatus UCI ProSeries –  Tier 2 saingan jelajah berbasikal lebuh raya yang diiktiraf oleh UCI – meliputi laluan sejauh 1,183 kilometer (KM) dan membabitkan lapan peringkat perlumbaan.

Untuk pengetahuan semua, saingan Tier 1 dipanggil sebagai UCI World Tour dan antara perlumbaan yang berada dalam saingan ini ialah Giro d’Italia, Tour de France, Vuelta a Espana dan lain-lain lagi. Sementara itu, bagi saingan Tier 3 dikenali sebagai UCI Continental Circuits.

Lapan peringkat tersebut terdiri daripada Kuala Lumpur – Kuala Pilah, Kuala Klawang – Raub, Putrajaya – Genting Highlands, Kuala Selangor – Tambun, Kuala Kangsar – Kulim, Georgetown – Alor Setar, Kuah – Gunung Raya, Langkawi dan Kuah – Langkawi Loop.

Menurut satu laporan media, lima pasukan telah berdaftar untuk menyertai perlumbaan ini. Manakala lebih 20 buah pasukan pasukan termasuk 18 daripadanya dari luar negara telah menyatakan kesediaan untuk menyertai perlumbaan ini.


Jelajah Akhir BWF: Takuro-Yugo Raih Kemenangan Ketiga Ke Atas Yew Sin-Ee Yi

Beregu badminton lelaki Jepun, Takuro Hoki dan Yugo Kobayashi berhasil melebarkan rekod kemenangan kepada tiga kali daripada empat pertemuan ke atas beregu bebas (independent) negara, Ong Yew Sin dan Teo Ee Yi.

Pasangan Takuro-Hoki ini meraih kemenangan terbarunya pada perlawanan terakhir peringkat Kumpulan B dalam kejohanan Jelajah Dunia Akhir BWF yang berlangsung sebentar sahaja tadi.

HSBC BWF World Tour Finals 2021(New dates)MD – Round 3               🇯🇵Takuro HOKI🏅21 12 21 🇯🇵Yugo KOBAYASHI🏅19 21 10 🇲🇾Yew Sin ONG               🇲🇾Ee Yi TEO🕗 in 54 minutes https://t.co/xdkgIW6ZnS

Beregu Jepun yang menghuni ranking ke-6 dunia itu merekodkan kemenangan dengan pungutan mata 21-19, 12-21 dan 21-10 dalam perlawanan yang memakan masa hampir satu jam.

Kekalahan pada perlawanan terakhir ini menjadikan Yew Sin-Ee Yi terpaksa akur sebagai naib juara sementara Takuro-Yugo pula muncul selaku juara Kumpulan B.

Bagaimanapun, kedua-dua pasangan ini telah menempah tiket awal ke peringkat separuh akhir dengan lebih awal apabila menang dua perlawanan sebelumnya.

Untuk makluman semua, perlawanan separuh akhir ini akan dilangsungkan pada hari esok dan lawan setiap beregu ini akan dimaklumkan selepas ini.


Terbuka Singapura: Tze Yong Singkir Naib Juara Malaysia Masters, Ng Ka Long Angus

Perseorangan lelaki negara, Ng Tze Yong berhasil melepasi halangan pertamanya di saingan Terbuka Singapura dengan menyingkirkan pemain di ranking ke-12 dunia, Ng Ka Long Angus.

Walaupun Tze Yong berada di ranking yang jauh lebih rendah iaitu tangga ke-47 dunia, itu tidak menghalangnya mencatatkan kemenangan secara “straight set” ke atas Angus yang merupakan finalis saingan Malaysia Masters, minggu lalu.

Singapore Open 2022MS – Round of 3221 21 🇲🇾Tze Yong NG🏅16 17 🇭🇰Ka Long Angus NG

🕗 in 44 minutes https://t.co/FUGnBAgdgB

— BWFScore (@BWFScore) July 13, 2022

Dalam pertarungan Pusingan 32 sebentar tadi, Tze Yong berjaya menumpaskan Angus dengan skor 21-16 dan 21-17 dalam tempoh masa 44 minit permainan.

Untuk makluman, ini merupakan pertemuan sulung melibatkan Tze Yong dan Angus bukan sahaja di dalam saingan Jelajah Dunia BWF malahan di sebarang kejohanan antarabangsa.

Sementara itu, kemenangan ini membolehkan Tze Yong mara ke peringkat Pusingan 16 dan menantinya di sana adalah seorang lagi pemain Hong Kong yang berada di ranking ke-15 dunia.

Featured Image: Badminton Association of Thailand


BWF Batal Semua Kejohanan Badminton Di Rusia & Belarus

Persekutuan Badminton Dunia (BWF) membuat keputusan untuk membatalkan semua kejohanan badminton yang mendapat pengiktirafannya di Rusia dan Belarus sehingga diberitahu kelak.

Selain itu, badan induk badminton dunia itu turut mengumumkan bendera kebangsaan Rusia dan Belarus tidak akan dikibarkan serta lagu kebangsaan kedua-dua negara tidak akan dimainkan di mana-mana kejohanan BWF.

Perkara tersebut disampaikan BWF menerusi satu kenyataan media yang dikeluarkan semalam berikutan ‘operasi tentera’ Rusia ke atas negara jirannya, Ukraine sejak 24 Februari lalu.

BWF statement following yesterday's BWF Council meeting.MORE 🔗 https://t.co/9bHWm5mbxJ pic.twitter.com/ByArqJ1ALO

Mesyuarat Majlis BWF membuat keputusan ini sebagai menyokong kenyataan umum yang dikeluarkan oleh Jawatankuasa Olimpik Antarabangsa (IOC) dan mengutuk serangan tentera Rusia ke atas Ukraine serta menzahirkan kembimbangannya ke atas orang awam yang terkesan.

Badan induk itu percaya sebarang konflik seharusnya diselesaikan tanpa menggunakan kekerasan dan menzahirkan kepercayaan dalam sumbangan pergerakan sukan kepada keamanan dan perpaduan antara semua insan.

Tambah kenyataan itu lagi, BWF akan terus memantau keadaan ini dengan rapat dan proaktif memberikan nasihat kepada rakan pergerakan sukan antarabangsa untuk membincangkan pilihan lain bagi mengukuhkan potensi langkah yang diambil terhadap kerajaan Rusia dan Belarus.


KL City Umum Rinani Sebagai Pemegang Saham Baharu

Skuad berpangkalan di ibu kota, Kuala Lumpur City FC (KL City) kini mempunyai pemegang saham baharu.

Entiti baharu yang menjadi pemegang saham terbaru kelab bimbingan Bojan Hodak terbabit ialah Rinani merangkap sebuah firma konsultan kewangan yang bertapak di Petaling Jaya.

Pengumuman itu hadir selepas Presiden Persatuan Bola Sepak Kuala Lumpur (KLFA), Tuan Khalid Abdul Samad dan pengasas Rinani, En. Noor Azri Bin Dato’ Sri Noor Azerai menandatangani dokumen dalam satu majlis semasa rehat separuh masa perlawanan Piala Menteri Wilayah Persekutuan, semalam.

Bertambah menarik, detik menandatangani dokumen antara kedua-dua pihak yang berlangsung di Stadium Bola Sepak Kuala Lumpur, Cheras tersebut turut disaksikan oleh Menteri Belia dan Sukan, YB Hannah Yeoh serta Ketua Pegawai Eksekutif (CEO) KL City, Stanley Bernard.

Untuk pengetahuan semua, Rinani menawarkan servis dalam enam perkara iaitu takaful/insurans, pembiayaan runcit, gaya hidup komuniti, pengurusan aset, manfaat pekerja/kelompok dan program penjagaan kesihatan.

Rinani meletakkan visi selangkah ke arah menjadi pusat sehenti butik kewangan islamik pilihan negara.

Featured Image: Kuala Lumpur City


Adrian Teh Filemkan Kejayaan Cheah Liek Hou Rangkul Pingat Emas Paralimpik 2020

Kejayaan perseorangan lelaki badminton para negara, Cheah Liek Hou merangkul pingat emas di Paralimpik Tokyo 2020 akan difilemkan oleh Adrian Teh menerusi syarikat produksinya, Act 2 Pictures bersama Astro Shaw.

Menerusi bimbingan bekas legenda negara, Datuk Rashid Sidek, Liek Hou yang bertanding dalam kategori SU5 (physical impairment) di temasya terbabit memastikan kilauan emas itu menjadi miliknya selepas menumpaskan pemain Indonesia, Dheva Anrimusthi dalam perlawanan akhir secara “straight set” dengan skor 21-17 dan 21-15.

Filem bergenre drama sukan yang berdasarkan kisah benar ini diberikan judul GOLD. Dua watak utamanya, Cheah Liek Hou dan Rashid Sidek akan dilakonkan oleh Jack Tan dan Farid Kamil masing-masing.

Manakala beberapa pelakon lain seperti Yasmin Hani, Wan Raja, Fabian Loo, Freddie Ng, Lynn Lim dan Daniel Cheah akan membawakan watak isteri Rasid, ibu Rashid, Guan Teng, bapa Liek Hou, ibu Liek Hou dan Ah Fat masing-masing.

Filem ini akan berkisarkan kepada karier badminton Liek Hou yang luar biasa pada awalnya sehingga dia didapati menghidapi kebas saraf brakial. Bagaimanapun, Liek Hou tidak berputus asa dan meneruskan kariernya dalam kejohanan badminton para sehingga memenangi kejuaraan dunia.

Namun begitu, kehilangan bapa yang menjadi tonggak utama sokongan kepadanya sepanjang hidup menjadi satu dugaan besar dalam hidupnya.

Apabila Paralimpik mengumumkan badminton menjadi salah satu sukan yang dipertandingkan di Tokyo, Liek Hou bangkit semula dengan bantuan Rashid selaku jurulatihnya sehingga berjaya merangkul pingat emas yang penuh bersejarah itu.

Difahamkan filem ini masih dalam sesi penggambaran dan tarikh tayangan belum diumumkan lagi.


Empat Kategori Tiket Final Piala Malaysia Diumumkan – Paling Mahal Berharga RM150

Penganjur saingan bola sepak tempatan, Malaysian Football League (MFL) mengumumkan harga tiket bagi perlawanan akhir Piala Malaysia, pada hari ini.

Menerusi makluman rasmi MFL, empat kategori harga tiket final bakal dibuka untuk pembelian bermula pukul 12 tengah hari pada 27 November (Sabtu) menerusi platform Ticket Hotline.

Empat harga yang ditetapkan adalah bermula RM50 dan RM70 bagi general admission. Manakala, baki dua kategori lagi adalah berharga RM80 (premium general admission) dan RM150 (premium grandstand).

Secara keseluruhan, sebanyak 20,000 keping tiket akan dijual kelak.

“MFL telah menetapkan harga tiket bagi perlawanan akhir TM Piala Malaysia 2021 adalah sama seperti harga tiket pada 2019.

“Meskipun MFL terpaksa menanggung peningkatan kos penganjuran tahun ini dan tiket hanya diperuntukkan sebanyak 20,000 tempat duduk, MFL masih mengekalkan harga tiket walaupun dengan jualan kuantiti tiket yang agak terhad.

“Buat masa ini, sejumlah 20,000 tiket akan dijual mengikut kapasiti penonton yang dibenarkan oleh pihak Majlis Keselamatan Negara (MKN) tetapi MFL telah mengemukakan permohonan kepada MKN agar jumlah itu dapat ditambah.” kata Ketua Pegawai Eksekutif (CEO) MFL, Stuart Ramalingam.

Untuk makluman semua, perlawanan akhir Piala Malaysia akan dilangsungkan pada 30 November, hari Selasa bertempat di Stadium Nasional Bukit Jalil.


Tiada Kelibat Chanatip Songkrasin Dalam Saingan King’s Cup & Piala AFF

Perancang Thailand, Chanatip Songkrasin tidak akan kelihatan bersama skuad kebangsaan negaranya dalam saingan King’s Cup dan Piala AFF 2022 kelak.

Ini berikutan pemain yang terkenal dengan julukan “Messi Jay” itu mengumumkan menarik diri daripada beraksi bersama skuad Gajah Perang sehingga ke penghujung tahun ini.

“Setiap kejohanan sangat penting dan ianya sangat hebat dapat bermain bersama skuad kebangsaan.”

🗣 #ชนาธิป สรงกระสินธ์ กองกลางทีมชาติไทย 🇹🇭 ออกมาเผยผ่าน ช้างศึก ถึง2 รายการที่เหลือในปีนี้ อย่าง คิงส์ คัพ และ ชิงแชมป์อาเซียน 2022

อ่านเพิ่มเติม : https://t.co/GAmSbnCJUx#ช้างศึก #TogetherAsOne #Changsuek #บอลไทย #ฟุตบอลไทย #Chanathip #KingsCup #AFFChampionship2022 pic.twitter.com/T3KUNeirpa

— Changsuek (@Changsuek_TH) July 26, 2022

“Tetapi peminat bola sepak Thailand mungkin tidak akan melihat saya bermain bersama skuad kebangsaan lagi pada tahun ini. Saya merasa keletihan dan memerlukan rehat pada waktu itu.”

“Saya juga mahu memberi peluang kepada muka-muka baharu untuk beraksi bersama skuad kebangsaan.” katanya seperti dipetik daripada Bangkok Post.

Skuad kebangsaan Thailand merancang untuk beraksi dalam saingan King’s Cup – sebuah kejohanan jemputan melibatkan empat buah negara pada rehat antarabangsa FIFA pada bulan September kelak.

#OFFICIAL "เชียงใหม่" ได้รับเลือกให้เป็นเจ้าภาพจัดการแข่งขัน ฟุตบอล ฟีฟ่า เดย์ เดือนกันยายน

อ่านเพิ่มเติม : https://t.co/9rL4jD1y5B#ช้างศึก #ทีมชาติไทย #TogetherAsOne #Changsuek #Thailand #บอลไทย #ฟุตบอลไทย #คิงส์คัพ #KingsCup #FIFADay pic.twitter.com/sDR8uj5ILG

— Changsuek (@Changsuek_TH) July 27, 2022

Menurut makluman terkini daripada Persatuan Bola Sepak Thailand (FAT), ianya akan dilangsungkan di wilayah Chiang Mai dimana 700th Anniversary of Chiang Mai Stadium dipilih sebagai venue kejohanan terbabit.

Sepertimana diumumkan oleh Persatuan Bola Sepak Malaysia (FAM) baru-baru ini, skuad Harimau Malaya antara pasukan yang akan mengambil bahagian dalam kejohanan ini.

Selain itu, kelibat Chanatip juga tidak akan kelihatan dalam saingan Piala AFF 2022 yang akan berlangsung pada Disember dan Januari kelak. Dalam edisi yang terdahulu, kehadiran Chanatip telah membantu skuad Gajah Perang menjuarai kejohanan ini di Singapura.


Peminat Bola Sepak Rusia Dah Tak Boleh Tonton EPL

Peminat bola sepak di Rusia tidak lagi dapat menonton siaran langsung saingan Liga Perdana Inggeris (EPL) selepas daripada saat ini.

Menerusi satu kenyataan rasmi yang dikeluarkan malam tadi, EPL serta 20 pasukan yang beraksi dalam saingan tersebut bersetuju untuk menggantung perjanjian bersama rakan penyiar Rusia, Okko Sport dengan serta merta.

Tindakan ini diambil sebagai tindak balas terhadap pencerobohan Rusia terhadap Ukraine dan ianya dikutuk sekeras-kerasnya oleh EPL.

Baca: FIFA Dan UEFA Menggantung Rusia Daripada Sebarang Pertandingan Antarabangsa

The Premier League and its clubs today unanimously agreed to suspend our agreement with Russian broadcast partner Rambler (Okko Sport) with immediate effect and to donate £1 million to support the people of Ukraine Full statement: https://t.co/r1SPpYLsRo pic.twitter.com/OKiqKbho68

Pada masa yang sama, EPL turut mengumumkan menderma sebanyak £1 juta (±RM5.5 juta) kepada Jawatankuasa Bencana Kecemasan (DEC) untuk diberikan sebagai bantuan kemanusiaan secara terus kepada mereka yang memerlukan.

Selain itu, tindakan ini diikuti dengan semua kapten pasukan akan memakai lilitan lengan khas berserta dengan para penyokong bersama-sama para pemain, pengurus, pegawai dan staf kelab-kelab bersolidariti sebelum sepak mula setiap perlawanan minggu ini.

Baca: Schalke 04 Buang Logo Penaja Utama, GAZPROM Ekoran Konflik Rusia-Ukraine

Skrin besar di dalam setiap stadium akan memaparkan perkataan “Football Stands Together” berlatar belakangkan biru dan kuning yang melambangkan warna bendera Ukraine. Perkataan ini turut dipaparkan di papan LED di sekeliling pada semasa berlangsungnya perlawanan.

Mesej solidariti ini akan dapat dilihat oleh para peminat di seluruh dunia menerusi saluran digital EPL dan penyiar perlawanan. Ini sebagai tambahan cara-cara mempamerkan sokongan berterusan yang diberikan oleh kelab-kelab.


Malaysia Masters: Sze Fei-Izzuddin Tumpas Lagi Di Tangan Beregu No.3 Indonesia

Beregu lelaki negara, Goh Sze Fei dan Nur Izzuddin masih belum menjumpai formula untuk menumpaskan pasangan No.3 Indonesia, Fajar Alfian dan Muhammad Rian Ardianto.

Kekalahan Sze Fei-Izzuddin berulang sekali lagi dalam peringkat Pusingan 32 saingan Malaysia Masters 2022 – Jelajah Dunia Super 500 BWF – yang berlangsung pada hari ini.

Dalam perlawanan terbabit, pasangan negara yang berada di ranking ke-12 dunia ini tumpas “straight set” kepada Fajar-Ardianto dengan skor 14-20 dan 20-22 dalam tempoh masa 37 minit permainan.

Kembali menang dari Goh/Izzuddin, Fajar/Rian ke 16 besar. #BadmintonIndonesia #MalaysiaMasters2022 pic.twitter.com/nkGiRWu0Cn

— BADMINTON INDONESIA (@INABadminton) July 5, 2022

Ini membuatkan Sze Fei-Izzuddin tersingkir awal daripada saingan Malaysia Masters 2022.

Untuk makluman semua, Sze Fei-Izzuddin baru sahaja mengalami kekalahan kepada pasangan yang sama di peringkat separuh akhir dalam saingan Terbuka Malaysia, minggu lalu.

Sebagai rekod, ini juga merupakan kekalahan keempat berturut-turut Sze Fei-Izzuddin di tangan Fajar-Ardianto. Mereka gagal meraih sebarang kemenangan ke atas pasangan ini sejak saingan Terbuka Swiss 2022, Terbuka Indonesia 2022, Terbuka Malaysia 2022 dan Malaysia Masters 2022.

Secara keseluruhan pula, Sze Fei-Izzuddin telah tumpas sebanyak 7 kali di tangan Fajar-Ardianto daripada 8 pertemuan secara keseluruhan di pentas antarabangsa.

Featured Image: Badminton Association of Malaysia


Kejohanan Berbasikal Trek Dunia: Shah Tersingkir Di Pusingan 1, Lavreysen Pertahan Kejuaraan Keirin

Perjalanan pelumba basikal trek negara, Muhammad Shah Firdaus Sahrom dalam acara keirin terhenti setakat pusingan pertama di Kejohanan Berbasikal Trek Dunia 2021.

Pelumba berusia 25 tahun ini tidak dapat mara jauh dalam acara ini apabila menamatkan perlumbaan Pusingan 1 dalam Heat 1 di tempat keenam. Pada perlumbaan saringan ini, hanya dua pelumba terpantas sahaja yang layak ke Pusingan 2 secara automatik.

Namun begitu, Shah mempunyai peluang untuk mara ke Pusingan 2 dengan tampil dalam perlumbaan repechage. Akan tetapi, rezeki tetap tidak menyebelahi Shah apabila dia menamatkan perlumbaan repechage tersebut di tempat ketiga menjadikan dia tersingkir daripada acara ini.

Sementara itu, pelumba Belanda merangkap juara bertahan, Harry Lavreysen muncul juara bagi acara keirin setelah menamatkan perlumbaan akhir di tempat pertama, semalam.

Harry yang merupakan pemenang pingat gangsa Sukan Olimpik Tokyo 2020 mempertahankan kejuaraan dengan mengatasi pencabar senegaranya, Jeffrey Hoogland di tempat kedua dan pelumba Rusia, Mikhail Lakovlev di tempat ketiga.


Jelajah Malaysia Antara 3 Kejohanan Berbasikal Dianjurkan Tahun 2021

Kejohanan berbasikal Jelajah Malaysia (6-10 april) menjadi salah sebuah kejohanan yang akan dianjurkan pada tahun 2021 setelah ditunda sebelum ini ekoran pandemik Covid-19.

Selain itu, dua lagi kejohanan iaitu Le Tour de Fimina dan Tour of Peninsular turut akan dianjurkan dengan masing-masing dijadualkan pada 7-12 september dan 13-17 oktober.

Demikian pengumuman yang dikongsikan oleh Presiden Persekutuan Kebangsaan Berbasikal Malaysia (PKBM), Datuk Abu Samah Abdul Wahab.

Pendaftaran ketiga-tiga kejohanan tersebut diluluskan oleh Kesatuan Berbasikal Antarabangsa (ICU) namun Abu Samah menegaskan penganjurannya bergantung kepada keadaan pandemik pada tahun hadapan.

“Kalau keadaan bertambah baik, mungkin tiada masalah untuk kami mendapat kebenaran (daripada pihak berkuasa) untuk menganjurkan kesemua kejohanan ini,” katanya seperti dipetik daripada Bernama.

“Kami tidak berdepan masalah untuk mengikuti prosedur operasi standard (SOP) yang ditetapkan pihak berkuasa pada Kejohanan Kebangsaan di Melaka pada September lalu dan tiada kes jangkitan COVID-19 dilaporkan selepas berakhirnya kejohanan berkenaan,” tambahnya lagi.

Le Tour de Langkawi (LTdL) 2021 Batal & Dianjurkan Pada 2022 – MNCF https://t.co/nH9Drev1hH pic.twitter.com/UtJ87mXPym

Baca: Le Tour de Langkawi (LTdL) 2021 Batal & Dianjurkan Pada 2022 – MNCF

Sebelum ini PKBM telah mengumumkan membatalkan penganjuran kejohanan antarabangsa Le Tour de Langkawi (LTdL) yang dijadualkan pada 30 januari – 6 februari 2021 dan akan diadakan semula pada tahun 2022.

Featured Image: Le Tour de Langkawi


FAM Lantik Jurulatih AMD, Osmera Omaro Bimbing Skuad B-17 Malaysia

Bekas ketua jurulatih Akademi Bola Sepak Mokhtar Dahari (AMD), Osmera Omaro menjadi pilihan Persatuan Bola Sepak Malaysia (FAM) untuk membimbing skuad kebangsaan bawah 17 tahun (B-17) bermula saat ini.

Perkara itu diumumkan oleh badan induk tersebut dalam satu sidang media yang diadakan di Wisma FAM, Kelana Jaya. Ianya turut dimaklumkan menerusi pelbagai platform media sosial milik FAM, malam tadi.

Untuk makluman semua, Osmera yang berusia 43 tahun ini memiliki Lesen Kejurulatihan AFC ‘A’. Sebelum bertugas di AMD, Osmera turut memegang jawatan selaku ketua jurulatih di Sekolah Sukan Tunku Mahkota Ismail (SSTMI) dan Pembangunan Belia, KJRN Sabah.

Sekitar sidang media pengumuman barisan kejurulatihan skuad Harimau Malaya B-17 di Wisma FAM, Kelana Jaya semalam.

Tonton video penuh di https://t.co/g13FhiP7oJ#FAM #HarimauMalaya pic.twitter.com/A7tNCh8qKQ

— FA Malaysia (@FAM_Malaysia) June 10, 2022

Selain itu, FAM turut mengumumkan barisan kejurulatihan yang akan membantu Osmera bersama skuad B-17 negara ini. Antaranya bekas pertahanan negara, Amirizdwan Taj Tajudin serta Efendi Abd Malek, V. Kavichelvan, Mohd Nasril Mat Nourdin, Khairal Afiq dan Mohd Aimerul Mat Nuar.

Cabaran Osmera dan barisan kejurulatihannya bermula dengan saingan Kejuaraan B-16 AFF 2022 di Indonesia bermula 31 Julai hingga 13 Ogos kelak. Dalam saingan ini, Malaysia diundi dalam Kumpulan C bersama-sama Australia, Myanmar dan Kemboja.

Kemudiannya, ia diikuti dengan saingan Kelayakan Piala Asia B-17 yang turut dilangsungkan di negara sama bermula 1 hingga 9 Oktober. Saingan ini pula menyaksikan Malaysia diundi dalam Kumpulan B bersama-sama pasukan tuan rumah, Palestin, Guam dan Emiriah Arab Bersatu (UAE).

Featured Image: Football Association of Malaysia


Tanpa 9 Pemain, Mircea Masih Boleh Tempelak Barcelona Bukan Pilihan Juarai UCL

Kelab gergasi Sepanyol, FC Barcelona belum mencapai tahap untuk menjadi pilihan utama menjuarai saingan Liga Juara-Juara UEFA (UCL) 2020/21.

Perkara itu diungkapkan oleh ketua jurulatih Dynamo Kiev, Mircea Lucescu dalam sidang media sebelum perlawanan menentang Barcelona yang dijadualkan pada awal pagi esok.

Bertambah menarik, Mircea berani menempelak Barcelona dalam keadaan pasukannya akan mengharungi cabaran sukar di Stadium Nou Camp dengan beraksi tanpa sembilan pemain.

Hal ini kerana sembilan pemain tersebut disahkan positif Covid-19 sekaligus tidak boleh menyertai aksi ketiga UCL saingan Kumpulan G.

“Saya tak fikir Barcelona mencapai tahap untuk memenangi UCL (musim ini),”

“Bayern, (Manchester) City atau PSG merupakan pilihan (juara).” kata jurulatih Romania berusia 75 tahun itu seperti dipetik daripada Goal.

Kehadiran pemain seperti Lionel Messi boleh membantu mereka namun secara keseluruhannya.

Namun skuad Barcelona memerlukan masa untuk memahami kemahuan dan corak permainan oleh jurulatih baharu, Ronald Koeman.

“Mereka mempunyai pemain seperti Leo Messi, seorang pemain yang sangat penting.”

“Seorang jurulatih baharu memerlukan minimum enam bulan dan pada musim luruh (kelak) ia akan menjadi pasukan yang berlainan.” katanya lagi.

Untuk makluman, Koeman diumumkan sebagai ketua jurulatih baharu Barcelona pada Ogos lalu.

Sejak mengemudi Barcelona, Koeman telah mencatatkan enam kemenangan, dua seri dan tiga kekalahan daripada 11 perlawanan.


Terbuka Perancis: Pearly-Thinaah Lawan Juara Terbuka Malaysia Di Pusingan 32

Masih belum dapat dipastikan samada beregu wanita No.1 negara dapat beraksi atau tidak di kejohanan Terbuka Perancis – Jelajah Dunia Super 750, bermula 25 hingga 30 Oktober nanti.

Ianya berikutan salah seorang daripada gandingan tersebut, Pearly Tan sedang melalui fasa pemulihan ekoran kecederaan hamstring dan tendon di lutut kirinya. Kecederaan tersebut dialaminya ketika beraksi di Terbuka Jepun, hujung Ogos lalu.

Bagaimanapun, sekiranya dia diberikan ‘lampu hijau’ untuk beraksi di kejohanan tersebut, lawan pertama yang akan mereka hadapi adalah pasangan Indonesia yang menjuarai Terbuka Malaysia, Apriyani Rahayu dan Siti Fadia Silva Ramadhanti di Pusingan 32.

Baca: Pearly Tan Tidak Mengalami ACL Namun Perlu Berehat 4-6 Minggu

Pertemuan melibatkan pasangan yang berada di ranking ke-11 dan ke-26 dunia masing-masing ini berdasarkan hasil keputusan undian yang berlangsung, semalam.

Berdasarkan rekod pertemuan, kedua-duanya pernah bertembung sebanyak dua kali dan keputusannya seimbang dimana setiap pasangan berhasil meraih satu kemenangan masing-masing.

Apriyani-Fadia merekodkan kemenangan ketika beraksi di kejohanan Indonesia Masters (23-21, 14-21 dan 14-21) manakala Pearly-Thinaah pula meraih kemenangan ketika bertarung dalam saingan Malaysia Masters (21-18 dan 21-17).

Untuk makluman semua, sebelum beraksi di Terbuka Perancis, Pearly-Thinaah turut tersenarai untuk beraksi di Terbuka Denmark bermula 18 hingga 23 Oktober.

Di kejohanan ini, mereka telah diundi menentang beregu Thailand, Supissara Paewsampran dan Puttita Supajirakul di Pusingan 32.

Featured Image: Badminton Association of Thailand


Makan Konate: Lupakan Kemenangan Ini, Fokus Lawan Pasukan Perak

Pemain tengah Terengganu FC, Makan Konate mengajak rakan sepasukannya agar melupakan kemenangan menentang Selangor FC pada aksi kedua Liga Super, semalam.

Menurutnya, tumpuan penuh harus diberikan untuk perlawanan seterusnya menentang Perak FC di laman lawan, Stadium Perak pada ahad kelak.

Konate yang melengkapkan perpindahan menyertai Terengganu daripada Persebaya Surabaya pada awal tahun tidak mengambil masa yang lama untuk memberikan impak kepada pasukan.

Sejak perlawanan pertama bertemu UiTM FC, pemain kelahiran Mali ini telah memberikan dua bantuan gol kepada rakan sepasukan menginspirasikan ‘comeback’ untuk mencatatkan kemenangan 2-1 di Stadium UiTM, Shah Alam.

Dalam perlawanan kedua yang berlangsung di Stadium Sultan Mizan Zainal Abidin semalam, Konate sekali lagi menunjukkan magisnya dengan menghasilkan satu ‘assist’.

Dia turut terlibat selaku ‘arkitek’ dalam merancang dua lagi serangan Terengganu sekaligus membantu pasukannya mencatatkan kemenangan bergaya dengan keputusan 3-1 ke atas skuad Red Giants.

“Lupakan (perlawanan) ini, kita sudah menang, kita fokus di perlawanan (seterusnya) di tempat lawan menentang Perak, pasukan yang kuat,”

“Perlawanan itu tak mudah tetapi kita opportunis, bisa cari tiga mata di sana juga,” katanya yang kini mengumpul 3 bantuan gol dalam sidang media selepas perlawanan.

Pada masa yang sama, beliau turut melahirkan kesyukuran kerana Terengganu berjaya mencatatkan dua kemenangan berturut-turut.

Konate sempat mengungkapkan mengenai kepercayaan dan peluang yang diberikan oleh ketua jurulatih, Nafuz Zain untuk membarisi kesebelasan utama kepada dirinya dan rakan-rakan.

Sementara itu, Nafuzi memaklumkan akan mula menilai dan menyenaraikan pemain-pemain yang cergas sepenuhnya untuk dibawa bagi menentang Perak pada hari esok memandangkan beliau memberikan ‘cuti’ kepada para pemainnya, hari ini.

Di kesempatan yang sama, pengendali berusia 42 tahun ini turut menjangkakan dua pemain importnya iaitu David da Silva dan Chris Herd masih memerlukan masa sebelum kembali pulih sepenuhnya dan berkemungkinan tidak akan dibawa untuk aksi menentang Perak.

Featured Image: Terengganu Football Club


Sukan SEA: Kawin, 3 Pemain Luar Negara Barisi Skuad Thailand Kendalian Mano Polking

Thailand Bawah 23 Tahun (B-23) menjadi salah satu pasukan yang akan ditentang oleh skuad Harimau Muda dalam acara bola sepak lelaki bagi temasya Sukan SEA Ke-31 yang berlangsung di Hanoi, Vietnam pada tahun ini.

Skuad yang dibimbing oleh ketua jurulatih pasukan senior yang menjuarai saingan Piala AFF 2020 pada awal Januari lalu, Alexandre ‘Mano’ Polking telah menyenaraikan 20 pemain untuk mengharungi temasya kali ini.

Memimpin skuad ini dan berperanan sebagai kapten pasukan adalah penjaga gol skuad senior, Kawin Thamsatchanan yang berusia 32 tahun. Dua lagi pemain lebih umur yang menyertai skuad ini adalah pemain tengah Worachit Kanitsribumphen (24 tahun) and Weerathep Pomphan (25 tahun).

One final time😅 Here's a look at Thailand's #SEAGames2021 squad: pic.twitter.com/4Vg7lx6FUa

— Thai League Central (@TL_Central) May 1, 2022

Baca: Barisan Kejurulatihan Sedia Ada ‘Kurang Yakin’ Punca Thailand Lantik Polking Kemudi Skuad Sukan SEA

Selain tiga pemain lebih umur, Polking turut menyenaraikan tiga pemain yang berpangkalan di luar negara. Mereka adalah pertahanan Jonathan Khemdee (OB Odense, Denmark), pemain tengah Benjamin Davis (Oxford United, England) dan Chayapipat Suphannapeset (Estoril, Portugal).

Dan baki 14 pemain lagi merupakan daripada saingan liga domestiknya.

Untuk makluman semua, skuad Thailand B-23 ini akan memulakan kempen Sukan SEA dengan bertemu skuad Harimau Muda kendalian Brad Maloney pada hari esok dengan sepak mula dijadualkan pada jam 8 malam (waktu Malaysia) bertempat di Stadium Thien Truong.

Sebagai tambahan, kali terakhir skuad Thailand B-23 merangkul pingat emas dalam temasya Sukan SEA adalah pada tahun 2017 dengan menumpaskan Malaysia B-23 pada perlawanan akhir yang berlangsung di Stadium Shah Alam, Selangor.


Ragnick Cadang Pemain Buat ‘Undi Tidak Percaya’ Untuk Tentukan Kapten Man Utd Musim Depan

Pengurus sementara, Ralf Ragnick mencadangkan agar diadakan satu proses undian dalam kalangan pemain-pemainnya untuk menentukan siapa yang akan dipilih untuk menjadi kapten Manchester United (Man Utd).

Pengurus kelahiran Jerman itu mencadangkan perkara berkenaan apabila ditanyakan mengenai samada pasukan berjulukan Red Devils itu akan mengekalkan pertahanan bernilai £80 juta, Harry Maguire sebagai pemilik lilitan kapten untuk musim hadapan.

Menurut laporan ESPN, lilitan kapten yang diberikan kepada Maguire ditambah dengan prestasinya yang tidak memberangsangkan pada musim ini telah menimbulkan ketegangan dalam bilik persalinan. Dan Ragnick mencadangkan proses tersebut untuk menyelesaikan isu itu.

Sebagi rekod, Maguire mula dilantik sebagai kapten Man Utd sekitar tahun 2022 semasa di bawah bimbingan pengurus dari Norway, Ole Gunnar Solksjaer.

Tambahnya, proses itu turut dilakukannya semasa mengendalikan kelab-kelab terdahulu terutamanya di Jerman.

Di sana, mereka mempunyai ‘Spielerrat’ yang bermaksud majlis pemain yang terdiri daripada empat hingga lima pemain yang diundi oleh semua ahli pasukan. Pemain yang mendapat undian tertinggi akan dilantik menjadi kapten pasukan.

Jelasnya lagi, itu perkara yang akan dilakukannya pada musim hadapan sekiranya dia kekal menjadi pengurus pasukan. Namun begitu, seperti kita sedia makluma, khidmat Ragnick sebagai pengurus Man Utd hanya sehingga penghujung musim ini dan selepas dari itu, jawatan tersebut akan diserahkan pengurus kelahiran Belanda, Erik Ten Hag.

Sebagai tambahan, selepas berakhirnya tugas Ragnick sebagai pengurus Man Utd, dia akan berbakti bersama Red Devils sebagai penasihat atau konsultan selama dua tahun.


Benjamin Mora: Cuaca, Padang Yang Teruk, Layangan Kad Seawal Minit Ketiga…

Ketua jurulatih Johor Darul Ta’zim (JDT) menyatakan terdapat beberapa perkara yang tidak dapat dikawal oleh pasukannya ketika menentang wakil Republik Korea, Pohang Steelers dalam saingan Liga Juara-Juara AFC (ACL) 2021, semalam.

Dalam perlawanan tersebut, JDT tumpas dengan jaringan besar iaitu 1-4 kepada Pohang Steelers. Lebih malang, tiga daripada empat jaringan tersebut terhasil daripada sepakan penalti oleh pasukan lawan.

“Ada banyak perkara dalam bola sepak yang kita tidak dapat kawal… kita tidak dapat kawal cuaca, padang yang teruk, layangan kad seawal minit ketiga kepada pemain pertahanan tengah saya dan seumpamanya.” katanya menerusi laman sosial JOHOR Southern Tigers, hari ini.

Dua daripada sepakan penalti tersebut terhasil pada babak pertama dan memberikan Pohang mendahului 2-1 pada ketika itu. Memasuki babak kedua, JDT tampil dengan lebih agresif untuk memburu jaringan penyamaan bagaimanapun peluang yang terhidang gagal dimanfaatkan sepenuhnya.

Sementara itu, Pohang berhasil menambah dua lagi gol ketika di penghujung babak kedua menerusi situasi permainan terbuka dan satu lagi sepakan penalti sekaligus menamatkan perlawanan dengan jaringan 1-4.

“Kami mempunyai beberapa peluang dan kami tidak menyudahkannya. Tetapi pada saya perkara yang paling penting adalah usaha para pemain. Saya perlu memantau pemain selepas hari ini kerana sudah tiga perlawanan yang memenatkan.”

“Sebilangan besar dari mereka keletihan dan kami akan fokus pada pemulihan.” tambah jurulatih kelahiran Mexico ini lagi.

Untuk makluman, JDT akan menghadapi lawan yang sama pada perlawanan keempat peringkat Kumpulan G pada khamis ini dengan sepak mula pada jam 6 petang.

Featured Image: JOHOR Southern Tigers


Ranking BWF: 2 Pasangan Beregu Lelaki ‘Independent’ Malaysia Daki Lebih 56 Anak Tangga

Dua pasangan beregu lelaki bebas (independet players) Malaysia mencatatkan peningkatan melebihi 56 anak tangga selepas menyertai kejohanan Terbuka HYLO 2021, baru-baru ini.

Menerusi kemaskini terbaru oleh Persekutuan Badminton Dunia (BWF), gandingan Tan Wee Kiong dan Tan Kian Meng yang mara ke Pusingan 2 meraih peningkatan paling banyak dalam kalangan pemain Malaysia.

Berdasarkan ranking tersebut, Wee Kiong-Kian Meng mencatatkan peningkatan sebanyak 62 anak tangga. Peningkatan tersebut membolehkan Wee Kiong dan Kian Meng menduduki tangga ke-165 dunia pada minggu ini.

Sementara itu, satu lagi pasangan bebas, Goh V Shem dan Low Juan Shen pula mencatatkan peningkatan sebanyak 56 anak tangga walaupun sekadar beraksi di Pusingan 1 kejohanan yang sama.

Hasil daripada peningkatan tersebut, V Shem-Juan Shen diletakkan di tangga ke-185 dunia pada minggu ini.

Sementara itu, kedudukan beregu lelaki utama negara, Aaron Chia dan Soh Wooi Yik pula kekal tidak berubah di tangga ke-8 dunia. Hal ini juga terpakai kepada dua lagi beregu iaitu Ong Yew Sin-Teo Ee Yi serta Goh Sze Fei-Nur Izzuddin yang menghuni tangga ke-15 dan ke-20 masing-masing.

Featured Image: Badminton Photo / Badminton Association of Malaysia


Peminat Singapura Bangkang JDT III Sertai Singapore Premier League

Majoriti peminat bola sepak Singapura tidak senang dengan perancangan DYAM Tunku Ismail ibni Sultan Ibrahim merangkap Tunku Mahkota Johor (TMJ) untuk menghantar pasukan Johor Darul Ta’zim (JDT) III untuk beraksi dalam saingan Singapore Premier League (SPL).

Bangkangan itu diluahkan oleh peminat bola sepak negara seberang tambak selepas Presiden Persatuan Bola Sepak Singapura (FAS), Lim Kia Tong mengeluarkan kenyataan akan meneliti permohonan JDT III untuk menyertai SPL dengan mengambil kira manfaat kepada bola sepak Singapura sebelum membuat sebarang keputusan.

Tinjauan kami di ruangan komen laman sosial AIA Singapore Premier League dan Football Association of Singapore mendapati majoriti peminat bola sepak di sana menggesa FAS menolak permohonan tersebut dan memberikan tumpuan kepada kelab-kelab tempatan untuk menyertai SPL berbanding pasukan luar seperti JDT III.

“Tolong jangan (benarkan). Ia tak memberi manfaat kepada kita langsung! Masukkan kelab-kelab tempatan dalam saingan liga (SPL).” tulis Alvin Tan.

“FAS sepatutnya menolak cadangan TMJ ini dengan secara tidak langsung, TMJ mengatakan SPL kita hanya di tahap bawah 21 tahun (B-21).” tambah Muhd Alhafiz.

“Kami tidak memerlukan sebuah lagi (pasukan luar) DPMM FC, terima kasih banyak-banyak.” luah Abu Hunaifah.

“Sudah berapa banyak bawa masuk pasukan luar? Sinchi FC, Etoile FC, DPMM FC, Sporting Afrique FC, Beijing Guoan FC, Harimau Muda (dan lain-lain lagi).

“Lebih baik bantu kelab tempatan seperti Jurong FC, Sembawang Rangers, Woodland Wellington (untuk sertai SPL), bukankah ini lebih baik?” lontar Yun Ru di ruangan media sosial terbabit.

Ada juga memerli penyertaan JDT III ini dengan mengatakan SPL merujuk kepada Singapore Premier League dan bukannya Southeast Asia Premier League untuk tidak membenarkan pasukan-pasukan dari negara jiran tetangga menyertainya.

Sebagai makluman, TMJ selaku pemilik JDT mendedahkan perancangannya untuk menghantar JDT III bermain di Liga Singapura agar dapat memberikan skuad Harimau Selatan B-21 perlawanan yang lebih kompetitif berbanding saingan tempatan, Piala Presiden.

Featured Image:  JOHOR Southern Tigers


JDT ‘Teguk’ 100PLUS Selama Tiga Tahun Setengah

Gergasi bola sepak negara, Johor Darul Ta’zim (JDT) mengumumkan jenama minuman isotonik No.1 Malaysia, 100PLUS menjadi rakan rasmi pembekal isotonik kepada skuad Harimau Selatan.

Perkembangan itu dimaklumkan menerusi laman sosialnya, Johor Southern Tigers selepas JDT dan Fraser & Neave (F&N) bersetuju untuk menjalinkan kerjasama selepas tiga tahun setengah.

Menerusi kerjasama ini, JDT memaklumkan, “F&N juga mempunyai hak penjualan dan distribusi di Stadium Sultan Ibrahim yang ikonik, perjanjian pertama seumpamanya dalam bolasepak Malaysia.”

Tambahnya lagi, “minuman F&N boleh didapati di kesemua perlawanan dan aktiviti yang berlangsung di ‘Home of the Southern Tigers’.”

Untuk makluman semua, sebelum ini JDT telah mengumumkan kerjasama dengan beberapa buah jenama antarabangsa seperti Nike, Hublot, SWAG dan Subway.

Featured Image: JOHOR Southern Tigers & 100PLUS


Sukan SEA 2023: Sepak Takraw Terus Kempunan Emas Sulung Acara Beregu Lelaki

Skuad beregu sepak takraw Malaysia nampaknya terus kempunan untuk mencipta sejarah baharu apabila terlepas pingat emas bagi acara tersebut di temasya Sukan SEA 2023.

Sayangnya, Malaysia tidak dapat menebus kekecewaan yang mereka rasai di Sukan SEA 2021 apabila sekali lagi dikalahkan juara bertahan, Indonesia sekaligus terpaksa berpuas hati dengan kutipan pingat perak pada temasya kali ini.

Malaysia menerusi gandingan Noraizat Nordin, Aidil Aiman dan Hafizul Hayazi tewas kepada seteru nusantara itu dengan keputusan 21-16, 16-21 dan 13-21 di pentas akhir, sebentar tadi.

Menyoroti perjalanan skuad beregu negara, mereka mencatatkan tiga kemenangan bersih di peringkat kumpulan apabila menewaskan Kemboja, Myanmar dan Singapura secara ‘straight set’ sebelum mara ke peringkat separuh akhir.

Bertemu di peringkat separuh akhir, Filipina memberikan cabaran kepada Malaysia apabila memenangi set pertama (21-11). Malaysia terpaksa bangkit memberi saingan untuk memenangi set kedua (21-17) sebelum mengesahkan kemenangan pada set ketiga (21-19) sekaligus mara ke pentas akhir.

Pada edisi lalu, skuad beregu sepak takraw lelaki negara turut meraih pingat perak menentang gandingan yang hampir sama dari Indonesia, Hardiansyah Muliang & Saiful Rijal serta Jelki Ladada di bangku simpanan.

Menariknya, Malaysia turut diwakili pasangan yang sama beraksi pada hari ini, Aidil Aiman dan Noraizat Nordin. Perbezaan hanya melibatkan Afifuddin Razali sebagai pemain simpanan.

Perlawanan tersebut menyaksikan Indonesia meraih pingat emas apabila berjaya menundukkan gandingan Malaysia dengan keputusan 17-21, 22-20 dan 23-25.

Featured image: Persatuan Sepaktakraw Malaysia (Facebook)


KLFA Punyai Aset Sebidang Tanah – Mencari Rakan Kerjasama Untuk Dirikan Akademi & Stadium

Persatuan Bola Sepak Kuala Lumpur (KLFA) mempunyai aset berupa sebidang tanah di ibu negara dan presidennya, Khalid Abdul Samad memaklumkan pihaknya mahu membina akademi bola sepak di situ.

Menurut laporan akhbar tempatan berbahasa inggeris, New Straits Times, Khalid berkata lokasi tanah tersebut adalah di Taman Melati dan ianya dinilai pada harga RM50 juta.

Pemaju bukan sahaja akan membayar untuk tanah berkenaan tetapi perlu menambah 20% daripada keuntungan projek tersebut. Khalid merangkap Ahli Parlimen Shah Alam turut berkongsikan projek itu mempunyai potensi untuk menjana RM60 juta.

Ketika ini pihaknya sedang mencari rakan kerjasama bagi membantu mereka mendirikan sebuah akademi bola sepak itu termasuk perancangan untuk membina stadium di atas tanah berkenaan.

Namun begitu, sebelum KLFA dapat menjalankan perancangan tersebut, mereka mempunyai masalah untuk diselesaikan bersama rakan kerjasamanya yang terdahulu. Ketika ini, KLFA sedang dalam tuntutan litigasi bersama sebuah syarikat swasta.

Selain itu, Khalid turut berkongsikan KLFA sedang dalam perbincangan bersama Universiti Islam Antarabangsa Malaysia (UIAM) untuk melabur dalam tanah berkeluasan 20 ekar milik mereka.

Featured Image: Kuala Lumpur City


Terbuka India: Pilihan No.3 Kejohanan, Yew Sin-Ee Yi Tempah Tiket Ke Pusingan 16

Pasangan badminton beregu lelaki bebas (indpendent), Ong Yew Sin dan Teo Ee Yi menepati ramalan peminat apabila berjaya melangkah ke Pusingan 16 di kejohanan Terbuka India 2022, hari ini.

Yew Sin-Ee Yi yang diletakkan sebagai pilihan ketiga untuk memenangi kejohanan ini melangkah ke pusingan tersebut setelah menumpaskan beregu India, Ravikrishna-Udayakumar yang berada di ranking 256 dunia pada Pusingan 32.

YONEX-SUNRISE India Open 2022MD – Round of 32          🇲🇾Yew Sin ONG🏅21 21 🇲🇾Ee Yi TEO🏅19 14 🇮🇳Ravikrishna PS          🇮🇳Sankar Prasad UDAYAKUMAR🕗 in 35 minutes https://t.co/QvyS7PCm76

Yew Sin-Ee Yi yang berada di ranking ke-11 dunia mengalahkan beregu India itu secara ‘straight set’ dengan keputusan 21-19 dan 21-14 dalam tempoh masa permainan sekitar 35 minit.

Susulan kemenangan ini, Yew Sin-Ee Yi yang masih segar dengan kejayaan merangkul pingat gangsa di kejohanan dunia tahun lalu bakal membuat perhitungan dengan salah satu beregu India, Siddharth Jakhar-Lakshay Saroha atau Utkarsh Aroha-Akshan Shetty di Pusingan 16 kelak.

Featured Image: Badminton Photo / Badminton Association of Malaysia


Kejuaraan B-16 AFF: Malaysia Kekal Rekod Tanpa Kalah, Australia Tumpas Buat Kali Kedua

Malaysia masih dapat mengekalkan rekod tanpa kalah selepas mengharungi dua perlawanan peringkat Kumpulan C dalam saingan Kejuaraan Bawah 16 Tahun (B-16) AFF.

Skuad remaja negara bimbingan Osmera Omaro ini mengekalkan rekod tersebut selepas berhasil mengikat Myanmar dengan keputusan 1-1, semalam.

Dalam perlawanan terbabit, Malaysia terlebih dahulu membuka jaringan menerusi Dainei Mat Disa seawal minit ke-2 permainan. Namun begitu, Myanmar dapat menghasilkan jaringan penyamaan pada minit ke-50 menerusi Kaung Khant Zaw.

Kedudukan 1-1 itu berlarutan sehinggan pengadil bertugas meniup wisel menamatkan permainan yang berlangsung di Stadium Maguwoharjo Sleman.

Keputusan ini juga membolehkan Malaysia kekal mendahului saingan Kumpulan C. Walaupun berkongsi 4 mata bersama-sama Myanmar, skuad negara mempunyai kelebihan daripada segi rekod perbezaan gol.

AFF Under-16 Championship 2022 – Group C – FULLTIME RESULT

Cambodia 4Var David 1stSou Menghong 13th, 90th+1Soun Makara 75th

Australia 2Ayman Gulasi 30th, penMax Hately 83rd#AFF#AFFU16 pic.twitter.com/79dxpOVj6v

— ASEAN Football (@AFFPresse) August 5, 2022

Sementara itu, satu lagi perlawanan kedua peringkat Kumpulan C yang turut berlangsung semalam, Kemboja berjaya menumpaskan Australia dengan keputusan 4-2.

Untuk makluman, keputusan ini menjadikan skuad berjulukan The Joeys itu mengalami kekalahan kedua berturut-turut di dalam kejohanan ini.

Perlawanan pertama lalu menyaksikan mereka turut merekodkan kekalahan di tangan Myanmar dengan keputusan 2-3.

Sebagai tambahan, Australia menjadi lawan terakhir buat Malaysia dalam saingan peringkat Kumpulan C. Pertembungan menentang Australia dijadualkan berlangsung pada 8 Ogos (Isnin) nanti, sepak mula jam 4 petang waktu Malaysia.


Indonesia Masters: Chan Peng Soon-Goh Liu Ying Terkandas Lagi Di Pusingan 1

Pasangan beregu badminton campuran negara, Chan Peng Soon dan Goh Liu Ying terpaksa akur terkeluar awal daripada kejohanan Indonesia Masters selepas tumpas kepada pasangan Jerman pada peringkat Pusingan 1, hari ini.

Pemenang pingat perak Sukan Olimpik Rio 2016 ini ditumpaskan oleh Jones Ralfy Jansen dan Linda Efler yang baru sahaja digandingkan awal bulan ini secara ‘straight set’ dengan skor 13-21 dan 19-21.

Lebih pahit, ini merupakan kali ketiga Peng Soon dan Liu Ying ‘ditendang’ pada peringkat Pusingan 1 daripada empat kejohanan terakhir yang disertai mereka.

Sebelum ini, pasangan beregu bebas (independent) ini terkandas di Pusingan 1 ketika beraksi di kejohanan Terbuka Denmark dan Terbuka HYLO. Hanya kejohanan Terbuka Perancis sahaja yang menyaksikan Peng Soon dan Liu Ying mara ke peringkat suku akhir.

Bagaimanapun, Peng Soon dan Liu Ying berpeluang mengubati kekecewaan mereka di kejohanan ini dengan menampilkan aksi yang lebih bertenaga pada kejohanan Terbuka Indonesia yang akan berlangsung pada minggu hadapan.

Featured Image: Badminton Photo / Badminton Association of Malaysia


Kisona Dapat Tajaan RM100,000 Daripada MATRIX Concepts Holdings Berhad

Perseorangan badminton wanita negara yang bergerak secara bebas (independent) pada ketika ini, Kisona Selvaduray mendapat tajaan yang agak lumayan bagi meneruskan kariernya di pentas antarabangsa.

Pemain berusia 24 tahun dan menghuni ranking ke-48 dunia ini mendapat suntikan tajaan bernilai RM100,000 daripada syarikat pemaju hartanah yang tersenarai di Bursa Malaysia iaitu Matrix Concepts Holdings Berhad.

Kisona mendapat tajaan terbabit secara rasmi dalam majlis yang diadakan di Petronas Akademi Badminton Malaysia (ABM) pada hari ini sambil dihadiri oleh Pengasas dan Timbalan Pengerusi Eksekutif Kumpulan Matrix Concepts Holdings Berhad, Dato’ Seri Lee Tian Hock, Presiden Persatuan Badminton Malaysia (BAM), Tan Sri Dr. Norza Zakaria.

Turut sama di dalam majlis itu adalah Timbalan Presiden BAM, Datuk V. Subramaniam, Naib Presiden BAM, Datuk Ng Chin Chai, Setiausaha Agung BAM, Dato’ Kenny Goh serta bapanya, A. Selvaduray.

Untuk makluman semua, tajaan daripada Matrix Concepts Holdings Berhad ini hadir setelah Kisona mendapat tajaan bagi barangan dan pakaian sukannya oleh Felet Sports, Januari lalu.

Sebagai rekod, Kisona bertindak mengundurkan diri daripada bawah naungan badan induk badminton negara pada hujung tahun lalu bagi menumpukan perhatian terhadap proses pemulihan lututnya serta bergerak secara bebas.

Kisona sudah kembali beraksi di peringkat antarabangsa dengan menyertai Cabaran Antarabangsa Thailand pada minggu lalu. Bagaimanapun, penyertaannya di kejohanan itu hanya setakat di Pusingan 32 sahaja.

Kejohanan seterusnya, Kisona dijangka akan beraksi di Terbuka Swiss dan Madrid Spain Masters yang dijadualkan berlangsung pada 21-16 Mac dan 28 Mac-2 April masing-masing.

Featured Image: Badminton Association of Malaysia


Hasil Undian ARMY, Butter Nyanyian BTS Akan Diputar Pada Final Euro 2020

Single terbaru Butter nyanyian kumpulan K-pop terkenal, BTS akan diputarkan pada perlawanan akhir Euro 2020 di Stadium Wembley yang akan berlangsung pada jam 3 pagi, Isnin nanti.

Ia berikutan lagu Butter yang dilancarkan pada penghujung Mei lalu meraih peratusan undian tertinggi di twitter iaitu 46.6% atau sekitar 2 juta undian hasil sokongan padu daripada peminat tegarnya, ARMY.

Mengekori rapat ialah Kill My Mind oleh Louis Tomlinson dengan 43.8% undian dan disusuli oleh lagu Bad Guy nyanyian Billie Elish (6.5%) serta Yeah oleh Usher (3.1%).

After nearly 4.5 million votes, we have our four songs to be played by the #vivostadiumdj at Wembley Stadium! 🎛🙌Congratulations go to… @bts_bighit@Louis_Tomlinson @Harry_Styles @theweeknd @vivo_europe #EUROsongSelector pic.twitter.com/TLW8pmaOaf

Perkara tersebut telah diumumkan secara rasmi menerusi akaun twitter, @EURO2020 semalam, selepas menutup sesi undian tersebut dengan rekod hampir 4.5 juta undian secara keseluruhan.

Selain daripada Butter nyanyian BTS, tiga buah lagu lain turut dimainkan pada pentas final kejohanan bola sepak eropah tersebut kelak.

Tiga lagu tersebut ialah Kill My Mind nyanyian Louis Tomlinson, Adore You oleh Harry Styles dan Blinding Lights oleh The Weekend.

Untuk makluman semua, Itali telah mengesahkan kemaraan ke pentas final untuk kejohanan kali ini setelah menumpaskan Sepanyol pada awal pagi tadi.

Sementara itu, sebuah pasukan lagi samada Denmark atau England akan ditentunkan pada perlawanan yang akan berlangsung pada jam 3 pagi nanti.

Untuk yang tidak pernah mendengar lagu Butter nyanyian BTS, anda boleh tonton pada pautan di bawah:


Tak Adil Menyalahkan De Paula Seorang, Perlawanan Lepas Tak Banyak Bola Sampai…

Kelibat pemain naturalisasi skuad kebangsaan, Guilherme de Paula semasa beraksi sebagai penyerang dalam Kelayakan Piala Dunia 2022/Piala Asia 2023 pada Jun lalu masih menjadi topik perbincangan kelompok peminat dan penyokong sehingga ke hari ini.

Ketika itu, penyerang kelahiran Brazil yang berusia 34 tahun ini hanya berhasil menjaringkan satu gol menerusi penalti ketika menentang Vietnam daripada 3 penampilan yang dilakukannya melibatkan baki saingan Kumpulan G.

Selain daripada rekod tersebut, pada pandangan majoriti peminat dan penyokong, De Paula tidak memberikan sumbangan signifikan dan menyebabkan dia dikritik hebat ditambah pula dengan persembahan yang tidak efektif di barisan serangan serta dilihat ‘malas berlari’ ketika di dalam permainan.

Bagaimanapun, disebalik kritikan hebat ke atas penyerang tersebut, pengurus skuad kebangsaan, Datuk Wira Mohd Yusoff Mahadi tampil mempertahankan De Paula dan meminta para peminat dan penyokong untuk mengkritik dengan lebih adil.

Artikel Berkaitan: Penyerang Naturalisasi, De Paula Mengaku Namanya Zulhelmi

“Kalau tengok perlawanan-perlawanan lepas, tak banyak bola sampai ke dalam kawasan lawan kita, jadi nak menyalahkan De Paula seorang pun tidak adil.

“Bagi saya episod itu telah berlalu dan De Paula kena buktikan dia pilihan tepat menjadi penyerang negara,” katanya seperti dipetik daripada portal Bernama.

Menurut portal itu juga, Yusoff berpendapat soal De Paula berlari atau tidak semasa dalam permainan adalah antara penyerang tersebut dan ketua jurulatih kebangsaan, Tan Cheng Hoe.

Akan tetapi, sebagai penyerang, tugas utama buat De Paula adalah menjaringkan gol bagi membantu kemenangan buat skuad Harimau Malaya dan Yusoff mahu pemain itu bersedia daripada segi mental untuk menggalas tanggungjawab tersebut.

“Kalau tiap-tiap perlawanan dia tak boleh jaringkan gol, tak ada makna lah dia boleh membantu kita (pasukan negara). Sebab kita ambil dia khas bagi mendapatkan gol, jadi itu menjadi tanggungjawabnya,” katanya lagi.

Untuk Perlawanan Antarabangsa Tier 1 menentang Jordan (ranking 93) dan Uzbekistan (ranking 84) yang dijadualkan pada hari ini dan 9hb Oktober, nama De Paula tetap dipanggil oleh Cheng Hoe.


Piala Dunia: Jepun Kejutkan Sepanyol, Muncul Juara Kumpulan E

Jepun merekodkan satu kejutan di pentas Piala Dunia apabila mencatatkan kemenangan ke atas juara edisi 2010, Sepanyol dalam perlawanan terakhir peringkat Kumpulan E, awal pagi tadi.

Dalam perlawanan terbabit, skuad berjulukan Samurai Biru berhasil menumpaskan Sepanyol dengan keputusan 2-1 hasil jaringan Ritsu Doan dan Ao Tanaka pada minit 48’ dan 51’ masing-masing.

Dua jaringan itu sudah memadai untuk menidakkan pendahuluan Sepanyol yang dicipta oleh Alvaro Morata seawal minit 11’ permainan.

The moment Japan advanced to the Round of 16 🇯🇵🫶#FIFAWorldCup | #Qatar2022

— FIFA World Cup (@FIFAWorldCup) December 1, 2022

Kejutan yang direkodkan Jepun ini bukan sahaja membolehkan mereka meraih tiket ke saingan kalah mati bagi di pentas Piala Dunia 2022 Qatar ini bahkan turut muncul juara bagi Kumpulan E.

Status juara itu dicapai dengan meraih enam mata daripada 3 perlawanan yang disumbangkan oleh dua kemenangan ke atas Jerman dan Sepanyol.

Sementara itu, Sepanyol yang mengiringi mereka selaku naib juara pula meraih empat mata hasil daripada seri ke atas Costa Rica dan seri menentang Jerman.

Untuk makluman semua, ini merupakan kemaraan Jepun ke peringkat kalah mati dalam dua edisi berturut-turut selepas mara pada edisi Piala Dunia 2018 Rusia lalu.

Featured Image: FIFA World Cup


MotoGP: 6 Pelumba Pilihan ‘Bertarung’ Untuk Merangkul Kejuaraan Dunia 2020

Saingan Kejuaraan Motosikal Dunia MotoGP 2020 berbaki tiga perlumbaan sahaja lagi iaitu GP Eropah (8 November), GP Valencia (15 November) dan GP Portugal (22 November).

Tiga siri perlumbaan ini pastinya menjadi medan pertarungan buat semua pelumba MotoGP bagi mengutip sebanyak mungkin mata yang boleh sekaligus merangkul kejuaraan dunia.

Walaupun dalam saingan MotoGP pelbagai perkara yang tidak diduga boleh berlaku namun kami menyenaraikan enam pelumba pilihan yang berpeluang besar untuk muncul sebagai juara musim ini berdasarkan kedudukan dan prestasi semasa:

Pelumba Suzuki Ecstar ini mendahului carta kedudukan dunia saingan MotoGP dengan 137 mata. Menariknya, Joan Mir muncul selaku pendahulu kedudukan dunia dengan tidak mencatatkan sebarang kejuaraan daripada 12 perlumbaan yang lalu. Bagaimanapun, kami meletakkan dia selaku calon juara pada musim ini berdasarkan kepada prestasi semasanya di mana dia menaiki podium sebanyak empat kali daripada lima perlumbaan terakhirnya.

Menduduki di tangga kedua kedudukan dunia adalah pelumba Petronas Yamaha SRT, Fabio Quartararo dengan 123 mata. Musim ini, pelumba muda kelahiran Perancis ini telah memenangi tiga perlumbaan. Memberikan cabaran sejak daripada awal musim lagi namun dalam tiga perlumbaan terakhirnya dimana dia tamat di kedudukan kelapan, keenam dan kesembilan disebabkan oleh jenteranya yang sedikit bermasalah sekaligus memberkan impak kepada kutipan matanya.

Pelumba pasukan kilang Yamaha, Maverick Vinales menduduki tangga ketiga carta kedudukan dunia dengan kutipan 118 mata. Dalam lima perlumbaan yang terakhir, keputusan paling cemerlang Vinales hadir ketika perlumbaan GP Emilia Romagna di mana dia muncul sebagai juara. Namun empat perlumbaan seterusnya, pelumba kelahiran Sepanyol ini hanya menamatkan kedudukan di tempat kesembilan, kesepuluh, keempat dan ketujuh.

Seorang lagi pelumba Petronas Yamaha SRT memasuki senarai enam pelumba yang menjadi pilihan untuk merangkul kejuaraan musim ini. Pelumba ini ialah Franco Morbidelli kelahiran Itali. Musim ini, dia telah memenangi perlumbaan sebanyak dua kali semasa perlumbaan GP San Marino dan terbaharu di GP Teruel.

Pelumba Ducati, Andrea Dovizioso meraih satu kemenangan musim ini semasa saingan GP Austria. Kini berada di kedudukan kelima dunia dengan mengumpul 109 mata. Aksi terbaharunya di GP Teruel berkesudahan dengan tidak begitu baik iaitu di tempat ke-13 namun dua perlumbaan sebelum itu Dovizioso tamat di kelompok 10 teratas.

Prestasi semasa pelumba Suzuki Ecstar, Alex Rins sejak akhir-akhir ini amat mencuri tumpuan. Manakan tidaknya, dalam empat perlumbaan terakhirnya, Alex Rins berjaya menaiki podium sebanyak tiga kali termasuk muncul juara pada saingan GP Aragon.


Ranking BWF: Vivian-Chiew Sien Memasuki Kelompok 50 Beregu Wanita Terbaik Dunia

Kemaraan beregu wanita bebas (independent) negara, Vivian Hoo dan Lim Chiew Sien ke peringkat suku akhir Terbuka Jerman 2022 membolehkan mereka memasuki kelompok 50 beregu wanita terbaik dunia, pada minggu ini.

Untuk makluman semua, di kejohanan Jelajah Dunia Super 300 BWF terbabit, mereka terkandas apabila ditumpaskan oleh beregu No.1 dunia dari China merangkap pemenang kategori beregu wanita, Chen Qing Chen dan Jia Yi Fan di peringkat tersebut.

RESULTS: #GermanOpen2022QF#CHN🇨🇳 Chen Qing Chen-Jia Yi Fan(1) def.#MAS🇲🇾 Vivian Hoo- Lim Chiew Sien 21-15 22-20📷 @badmintonphoto #DemiMalaysia#BadmintonMalaysia pic.twitter.com/uLPkvnmw4F

Menerusi kemaskini terbaru oleh Persekutuan Badminton Dunia (BWF), pada hari ini, Vivian dan Chiew Sien berhasil merekodkan peningkatan sebanyak 13 anak tangga sekaligus menghuni ranking ke-48 dunia.

Untuk makluman semua, ini merupakan ranking tertinggi dicapai oleh Vivian-Chiew Sien sejak digandingkan bermula Oktober tahun lalu dimana mereka bermula di tangga ke-730 dunia.

Vivian-Chiew Sien dijangka boleh meningkatkan lagi kedudukan mereka selepas daripada ini seandainya berjaya mara lebih jauh dalam kejohanan yang disertai. Nama mereka telah tersenarai untuk menyertai saingan Terbuka Swiss – Jelajah Dunia Super 300 BWF yang dijadualkan bermula 22-27 Mac kelak.

Sementara itu, kemaskini ranking pada minggu ke-11 ini memperlihatkan kedudukan beregu wanita No.1 negara, Pearly Tan dan Thinaah Muralitharan kekal tidak berganjak di kedudukan ke-15 dunia.

Featured Image: Badminton Association of Malaysia


Lambang Pokok Melaka Belum Dipatenkan di Malaysia – Presiden MUSA

Lambang pokok Melaka yang digunakan pada logo baharu Melaka United belum dipatenkan oleh mana-mana pihak di Malaysia.

Terdahulu pihak Persatuan Bolasepak Melaka (MUSA) telah melancarkan logo baharu untuk Melaka United – bakal digunakan untuk saingan kancah Liga Malaysia bermula musim depan, sabtu lalu.

Bagaimanapun, lambang pokok Melaka itu menjadi topik bualan dan kritikan hangat penyokong bola sepak tempatan apabila ia dikatakan hanya diubahsuai daripada logo sebuah syarikat dari Australia, Bare Blends.

Logo Baru Kelab Melaka United FC ‘Kantoi’ Diubahsuai, Logo Asal Milik Syarikat Bare Blends Dari Australia? https://t.co/QaG2VDgOjA

Menjawab kritikan tersebut, Presiden MUSA, YAB Datuk Seri Utama Haji Sulaiman Md Ali berkata semakan yang dibuat setakat ini, logo tersebut belum dipatenkan mana-mana pihak di Malaysia.

“Pemilihan logo baharu Melaka United adalah berdasarkan lambang pokok Melaka yang dibuat sebagai simbol penyatuan peminat dan penyokong setia bola sepak Melaka, yang menjadi kekuatan pasukan selama ini.

“Oleh itu, MUSA akan memohon untuk mendaftarkan hak cipta logo baharu itu dan hanya selepas ia diluluskan, barulah ia diguna pakai,” katanya yang juga Ketua Menteri Melaka.

Logo tersebut merupakan hasil rekaan penyokong skuad Hang Tuah, En Mohd Asri Ab Aziz yang memenangi pertandingan mereka logo MUFC yang berlangsung dari 4 hingga 20 ogos lalu.

Ketika ini Melaka United diuruskan oleh MUSA kini dalam proses pemisahan daripada persatuan untuk menjadi sebuah kelab bola sepak berstatus swasta dan bakal dikenali sebagai Kelab Bola Sepak Melaka United (Melaka United FC).

Kelab ini bakal dimiliki sepenuhnya oleh Melaka United Football Club Sdn. Bhd.

Untuk makluman, walaupun pasukan Melaka United FC akan diuruskan oleh pihak swasta, peranan MUSA tetap kekal sebagai badan yang bertanggungjawab mentadbir sukan bola sepak negeri Melaka.

Foto: Melaka United Soccer Association – MUSA


Tiada Tawaran Dari Kelab Liga Super Malaysia Terhadap Thitiphan Puangchan

Baru-baru ini, pemain tengah skuad kebangsaan Thailand iaitu Titiphan Puangchan dikaitkan dengan menyertai sebuah kelab Liga Super Malaysia.

Bagaimanapun, ejen kepada pemain berusia 29 tahun terbabit, FPS Management & Consulting tampil memaklumkan kepada Sukanz bahawa tiada sebarang tawaran dikemukakan daripada kelab-kelab Liga Super bagi mendapatkan khidmat pemainnya.

Bukan itu sahaja, Thitiphan juga mempunyai kontrak jangka masa panjang bersama kelabnya pada ketika ini, Bangkok United iaitu sehingga Mei 2025.

Untuk makluman, Thitiphan baru sahaja menyertai kelab berjulukan The Angels itu secara tetap bermula tahun 2022 lalu. Sebelum itu, dia beraksi bersama Bangkok United sebagai pemain pinjaman.

Thitiphan yang seringkali menyarung jersi bernombor 8 bersama skuad kebangsaan Thailand bukan sahaja diketahui sebagai salah seorang tonggak pasukan bahkan turut menjadi ‘enjin’ bagi skuad berjulukan Gajah Perang apabila beraksi di tugasan antarabangsa sejak sekitar tahun 2017.

Setakat ini, Thitiphan sudah tampil sebanyak 48 kali bersama Thailand serta mempunyai rekod enam jaringan serta lima bantuan gol.

Bagi saingan peringkat kelab pula, Thitiphan sudah beraksi sekitar 285 kali dalam kancah bola sepak negara kelahirannya dengan beberapa kelab seperti Muangthong United, Suphanburi, Chiangrai United, BG Pathum United, Bangkok United termasuk berkelana seketika di Jepun bersama Oita Trinita pada tahun 2019.

Untuk makluman semua, Thitiphan dikaitkan dengan perpindahan ke saingan Liga Super Malaysia apabila didedahkan oleh seorang wartawan bola sepak di Thailand.


Hoki Piala Dunia: Speedy Tigers Cipta Kebangkitan Atasi Pasukan No.23 Dunia

Malaysia berhasil merekodkan kemenangan sulung di kejohanan hoki Piala Dunia 2023 FIH selepas tumpas kepada Belanda pada perlawanan perlawanan pembukaan, Sabtu lalu.

Kemenangan itu hadir setelah skuad berjulukan Speedy Tigers mencipta kebangkitan selepas ketinggalan sebanyak dua kali di tangan pasukan yang menghuni ranking ke-23 dunia, Chile pada perlawanan kedua peringkat Kumpulan C, petang tadi.

Dalam perlawanan yang berlangsung di Stadium Hoki Antarabangsa Mirsa Munda, Rourkela, India itu tadi, Chile yang membuat penampilan pertama di saingan Piala Dunia terlebih dahulu membuka jaringan menerusi Juan Amoroso pada suku pertama permainan sebelum Malaysia berhasil menyamakan kedudukan menerusi Razie Rahim pada suku kedua.

Bagaimanapun, sebelum tamat aksi suku kedua, Chile sekali lagi meletakkan pasukan mereka di hadapan menerusi Martin Rodiguez sekaligus menamatkan aksi separuh masa pertama dengan kedudukan 2-1.

Malaysia complete the second-half turnaround by scoring twice in the third quarter to get the better of Chile and earn their first 3 points!

📱- Download the @watchdothockey app to follow all the updates. pic.twitter.com/nhnVXwsluU

— International Hockey Federation (@FIH_Hockey) January 16, 2023

Pada suku ketiga, skuad kendalian Arul Selvaraj berhasil menemui satu lagi jaringan sekaligus mengikat Chile dengan kedudukan 2-2. Jaringan itu disempurnakan oleh Mohamad Ashran Hamsani.

Sebelum tamat aksi suku ketiga, Malaysia berhasil menambahkan satu lagi gol melalui Norsyafiq Sumantri untuk menjadikan kedudukan semasa 3-2.

Memasuki suku keempat permainan, Malaysia berhasil mengawal permainan namun Chile yang tidak mudah mengalah terus mencari peluang untuk mencari jaringan penyamaan.

Sepanjang tempoh itu, Malaysia berhasil mempertahankan kedudukan tersebut sehingga tamat permainan sekaligus mengutip tiga mata pertama daripada kejohanan ini.

Untuk perlawanan terakhir peringkat Kumpulan C, Malaysia akan berhadapan dengan pasukan yang berada di ranking kesembilan dunia, New Zealand pada 19 Januari (Khamis) kelak.


Lampard Mahu Bawa Messi ke Stamford Bridge

Pengurus Chelsea, Frank Lampard berhasrat membawa Lionel Messi ke Stamford Bridge untuk beraksi dalam saingan Liga Perdana Inggeris (EPL), musim depan.

Perkara itu didedahkan oleh bekas rakan sepasukan Lampard dalam skuad kebangsaan England, Rio Ferdinand.

Just heard Frank Lampard is now in for #messi Some window this if Lamps pulls this off !!

“Baru sahaja mendapat berita Frank Lampard mahu mendapatkan Messi.”

“Ini bakal menjadi jendela perpindahan paling meletup sekiranya direalisasikan oleh Lampard.” kongsi Ferdinand di akaun Twitter.

Leo Messi saga has just started. Barcelona board is having a meeting to understand next steps. More to follow. 🔴 #FCB #Messi https://t.co/Ok1nG0LbdW

Terdahulu Messi dilaporkan telah menghantar transfer request kepada FC Barcelona, sekitar tengah malam tadi waktu Malaysia.

Selain itu, pemenang Ballon d’Or sebanyak enam kali itu turut meminta untuk menamatkan kontrak secara sebelah pihak.

Ia sekaligus membuka jalan buat Messi untuk meninggalkan Stadium Nou Camp secara percuma walaupun mempunyai baki kontrak semusim lagi.

Justeru mana-mana pasukan yang berminat untuk mendapatkan khidmat Messi tidak perlu membayar nilai tebus kontrak mega yang bernilai €700 juta kepada Barcelona.

Mereka hanya perlu memenuhi tuntutan gaji penyerang Argentina berusia 33 tahun itu sahaja.

Untuk makluman, kelab kendalian Lampard telah memuktamadkan secara rasmi perpindahan Hakim Ziyech (Ajax Amsterdam) dan Timo Werner (RB Leipzig) dalam jendela perpindahan kali ini.


Safee Sali Bakal Lancar Rancangan ‘Sports Tarik’ Di Youtube, Hasilkan Dokumentari & Tubuh Akademi

Pemenang anugerah Kasut Emas Piala AFF 2010, Safee Sali bakal melancarkan sebuah rancangan yang berjudul ‘Sports Tarik’ yang akan dihoskan oleh dirinya sendiri menerusi platform Youtube.

Perancangan terbabit diumumkan oleh Safee selepas mengumumkan persaraannya sebagai pemain profesional selepas hampir dua dekad berkecimpung dalam dunia bola sepak, pada hari ini.

Mengulas lanjut mengenai rancangan terbabit, ianya akan mengupas mengenai topik-topik, pandangan dan personaliti yang menarik dalam dunia sukan.

Baca: Safee Sali Umum Persaraan Pada Usia 39 Tahun

Safee berharap rancangan ‘Sports Tarik’ itu dapat memberi isi dan kandungan yang bernilai serta dapat mengeratkan hubungannya dengan peminat.

Selain itu, Safee juga dalam usaha untuk menghasilkan sebuah dokumentari bertajuk ‘SEPULUH’ yang akan memaparkan kehidupan dan kerjaya bola sepaknya.

Difahamkan dokumentari itu bukan sahaja menceritakan tentang pencapaian Safee tetapi turut menyelitkan kehidupan peribadinya dan watak-watak penting yang telah menyokong sepanjang perjalanan kehidupannya.

Antara lain yang akan dirancangnya setelah bersara daripada bermain bola sepak secara profesional adalah menubuhkan sebuah akademi yang bertujuan untuk membangunkan bakat-bakat anak muda terhadap bola sepak dalam negara.